Ўзбекистон Жанубий Кореяни мағлуб этолмади\nФутбол бўйича Ўзбекистон терма жамоаси 2014 йили Бразилияда ўтадиган Жаҳон чемпионати саралаш ўйинлари 4-босқичи доирасида 11 сентябр куни Тошкентдаги “Пахтакор” стадионида Жанубий Корея терма жамоаси билан куч синашди. Ўйин 2:2 ҳисобида дуранг билан тугади.\nЎзбекистон миллий терма жамоаси бош мураббийси Миржалол Қосимов 10 сентябр куни Тошкентда ўтказилган матбуот анжуманида ўз шогирдлари “натижа учун ўйнашини маълум қилган эди.\nУндан аввал “Пахтакор” стадионида ўтказилган матбуот анжуманида Жанубий Корея терма жамоаси бош мураббийси Чой Канг Хи ҳам корейс футболчилари Ўзбекистонга фақат ғалаба учун келишганини таъкидлади.\nБир мағлубият ва икк дуранг билан тугаган учта учрашувдан сўнг Ўзбекистон жамоаси “А” гуруҳида икки очко билан 4-ўринни эгаллаб турибди.\nШу боис Ўзбекистонлик футбол ишқибозлари бу ўйинни интиқлик билан кутдилар.\nАйни пайтда, Ўзбекистон-Жанубий Корея ўйинига сотилган чипталар чайқов бозорига чиқиб, қимматроқ баҳода сотилди.\nЎзбекистон терма жамоаси ишқибозларидан бири Салоҳиддиннинг Озодликка айтишича, “Пахтакор” стадионига билетлар сотувга чиқарилган 8 сентябр кунидаёқ сотиб бўлинган. Унинг айтишича, чайқовчилар ўша куниёқ читаларни устига 3-5 минг сўм қўшиб сотишган. Сешанба куни эса нархлар яна қимматлаган.\n- Бундай одамлар ҳар доим бўлган. Ўзбекистон Футбол федерацияси бунга қарши курашиб келган. Ҳар доим борганимизда 20-30 нафар милиция ходимлари ўша ерда туради. Базан қўлда билет сотаётганларни қувиб қолишади. Буни тўхтатишнинг иложи йўқ. Чунки оддий бир одам кассага бориб, маҳалладагилар билан тушаман, деб биринчи куни келган йигирмата, ўттизта билетни ҳаммасини сотиб олади. Шу билан ўйин бўладиган кунда 10 минг сўмлик билетни 15, 20, 22 мингдан сотади. Қайси жамоа билан ўйнаётганимизга қараб.\nМисол учун, Австралия ёки Япония жамоалари келса, шундай пайтлар бўлганки, 15 мингга олган билетим 35-40 мингдан сотилган. VIP секторига билетлар ўйин бошланишидан олдин 80 минггача чиқадиган пайт бўлади. Бугун Жанубий Корея билан ўйнаяпмиз. 17 мингга олган билетимнинг асл нархи 15 минг бўлса, ҳозир камида 25 мингдан сотишяпти, дейди футбол ишқибозларидан бири Салоҳиддин.\nЖанубий Корея терма жамоаси икки ўйинда иккита ғалаба ва битта дурангдан сўнг етти очко билан “А” гуруҳида пешқадам бўлиб турибди.\nҚатар жамоаси эса бир ғалаба, бир дуранг ва бир мағлубиятдан кейин тўрт очко билан учинчи ўрини эгаллаб турибди.\nЛиван жамоаси эса битта дуранг ва икки мағлубиятдан сўнг бир очко билан Ўзбекистон жамоасидан кейин “А” гуруҳида охирги бешинчи ўринни эгаллаб турибди.\n"Пахтакор" стадионида маҳаллий вақт билан 18:00да бошланган ўйинни австралиялик ҳакамлар бригадаси бошқаради. Австралиялик ҳакамлар ишини сингапурлик Шамсул Майдин назорат қилди.\nЎзбекистон миллий терма жамоасининг кейинги ўйинни 2012 йилнинг 16 октябр куни Доҳа шаҳрида Қатар терма жамоасига қарши ўтказади.\nСаралаш ўйинларининг охирги даврасида 2013 йилнинг 18 июнь куни Ўзбекистон миллий терма жамоаси Қатарни Тошкентда қабул қилади.


8 йил аввал 2025 siyrat.uz\nХалқ орасида баъзи удумлар борки, улар бидъат-хурофотдан бошқа нарса эмас. Шулардан бири сафар ойидан шумланишдир. Яъни бу ойда тўй қилганлар бахтсиз бўлиши, сафарга чиққанлар ҳалокатга йўлиқиши, бирор каттароқ ишга қўл урганлар омадсизликка йўлиқиши ҳақида турли миш-мишлар юради. Хўш, тарих бизга сафарнинг бу «хислатлари» ҳақида нима дейди? Мана, унинг ой хусусидаги гувоҳлиги:\n1. Расулуллоҳ соллаллоҳу алайҳи васаллам Мадина ҳижратида сафар ойининг йигирма еттинчи кечаси уйларини ўраб олган душманлар орасидан мўъжизавий суратда чиқиб, Савр ғорига борганлар ва у ерда уч кун яширинганлар, сўнг душманларни доғда қолдириб, Мадина сари равона бўлганлар.\n2. Расулуллоҳ соллаллоҳу алайҳи васаллам ҳижрий иккинчи йил сафар ойида қизлари Фотима розияллоҳу анҳони Али розияллоҳу анҳуга турмушга берганлар.\n3. Расулуллоҳ соллаллоҳу алайҳи васаллам ҳижрий бешинчи йил сафар ойида Зайнаб бинти Жаҳш розияллоҳу анҳога уйланганлар.\n4. Ҳижрий иккинчи йил сафар ойида Расулуллоҳ соллаллоҳу алайҳи васалламнинг ўзлари етмиш кишилик муҳожирлар гуруҳига бош бўлиб, Қурайш карвонини қаршилашга чиққанлар. Ваддон деган жойгача етиб бордилар, бироқ бирон ёмонликка дуч келмадилар. Бу юриш Абво ва Ваддон ғазоти деб ном олган.\n5. Расулуллоҳ соллаллоҳу алайҳи васаллам ҳижрий еттинчи йил сафар ойида яҳудийларнинг Хайбардаги қалъалари билан Қуро водийсини фатҳ қилганлар.\n6. Расулуллоҳ соллаллоҳу алайҳи васаллам яна шу йили сафар ойида Фадак ва Таймо яҳудийлари билан сулҳ тузганлар.\n7. Расулуллоҳ соллаллоҳу алайҳи васаллам яна шу йили сафар ойида Абон ибн Саид розияллоҳу анҳу бошчилигида Наждга сария (жанговор гуруҳ) йўллаганлар. Улар ўзларига юклатилган вазифани адо этганларидан сўнг қайтиб келишиб, Расулуллоҳ соллаллоҳу алайҳи васаллам билан Хайбарда учрашишди. Бу пайтда ул Зот Хайбарни фатҳ этиб бўлган эдилар.\n8. Макка фатҳидан олдин, ҳижрий саккизинчи йил сафар ойида машҳур саркарда Холид ибн Валид , Миср фотиҳи Амр ибн Ос, Каъба калити эгаси Усмон ибн Талҳа розияллоҳу анҳум сингари буюк саҳобалар исломни қабул қилишган.\n9. Расулуллоҳ соллаллоҳу алайҳи васаллам ҳижрий саккизинчи йил сафар ойида Ғолиб ибн Абдуллоҳ розияллоҳу анҳу бошчилигида икки юз кишидан иборат сарияни Бану Мулавваҳ қабиласи устига қасос олиш мақсадида юборганлар. Бу қабила аъзолари Башир ибн Сувайд розияллоҳу анҳунинг ҳамроҳларини ўлдиришган эди. Сария тунда бориб, қабилага ҳамла қилиб, ўлдирганларини ўлдириб, чорваларини ҳайдаб кетди. Ортидан душманнинг каттагина қўшини қувиб чиқди ва мусулмонларга яқинлашиб қолганларида ёмғир қуйиб, улкан сел оқими икки гуруҳ ўртасини тўсиб қўйди. Саҳобалар саломат қайтиб келдилар.\n10. Расулуллоҳ соллаллоҳу алайҳи васаллам ҳижрий тўққизинчи йил сафар ойида Хасъам номли қишлоққа Қутба ибн Омир розияллоҳу анҳу бошчилигидаги йигирма кишилик сарияни юбордилар. Натижада мусулмонлар Мадинага катта ўлжалар билан қайтиб келишди.\n11. Ҳижратнинг тўққизинчи йили сафар ойида Узра қабиласидан ўн икки киши элчи бўлиб келди. Расулуллоҳ соллаллоҳу алайҳи васаллам элчиларни яхши кутиб олдилар, уларга Шом фатҳи ҳақида мужда бердилар, фолбинлардан савол сўрашдан ва Аллоҳдан бошқага атаб жонлиқ сўйишдан қайтардилар. Улар Исломни қабул қилиб, Мадинада бир неча кун тургач, юртларига қайтиб кетишди.\n12. Ҳижратнинг тўққизинчи йили сафар ойида Нажрон  ўлкасидан келган элчилар билан жизя  тўлаш эвазига сулҳ (тинчлик битими)ни туздилар. Улар жизянинг ярмини ражаб ойида, қолган ярмини сафар ойида берадиган бўлишди.\n13. Ҳижрий ўн олтинчи йил сафар ойида Ироқнинг Мадоин шаҳри ҳазрати Умар розияллоҳу анҳу халифалиги даврида фатҳ қилинди.\n14. Ҳижрий қирқ биринчи йил сафар ойида имом Ҳасан розияллоҳу анҳу қўшини билан Куфа шаҳридан Мадоин шаҳрига қараб йўлга чиқди. Мадоинда Муовия розияллоҳу анҳу қўшини билан кутиб турганди. Имом Ҳасан розияллоҳу анҳунинг ушбу сафари икки гуруҳ мусулмонларнинг иттифоқи билан тугади.\n15. Ҳижрий тўқсон тўққизинчи йил сафар ойида адолатли подшоҳ Умар ибн Абдул Азиз раҳматуллоҳи алайҳи подшоҳликка сайланди.\n16. Ҳижрий икки юз олтмишинчи йил сафар ойида имом Табароний раҳматуллоҳи алайҳи туғилган.\n17. Ҳижрий уч юз етмишинчи йил сафар ойида Абу Али ибн Сино раҳматуллоҳи алайҳи туғилган.\n18. Ҳижрий етти юз йигирма иккинчи йил сафар ойида имом Саъдуддин Тафтазоний раҳматуллоҳи алайҳи туғилган.\n19. Ҳижрий етти юз эллик олтинчи йил сафар ойида имом Нуриддин Саховий раҳматуллоҳи алайҳи Қоҳирада қозилик вазифасига тайинланган.\n20. Ҳижрий етти юз олтмиш учинчи йил сафар ойида қозиюл қузот Садриддин Думайрий раҳматуллоҳи алайҳи Суриядаги Ҳалаб шаҳрида, қози Аминуддин ибн Ваҳбон раҳматуллоҳи алайҳи эса Ҳамо шаҳрида қозилик вазифасига тайинланган...\n Холид ибн Валид розияллоҳу анҳу ҳижрий саккизинчи йили 47 ёшида мусулмон бўлган. Ҳижрий йигирма биринчи йили 60 ёшида вафот этган.\n Нажрон – Маккадан Яман томонга боришда етти марҳала (310 км) масофадаги, етмиш учта қишлоқдан иборат катта бир ўлка. Нажрон аҳлининг юз мингта жангчиси бўлиб, насронийлик динида эдилар.\n Икки мингта кийим-бош билан икки минг уқия кумуш (закот нисобининг 400 баробари).


Афғонистон Ташқи ишлар вазирлиги матбуот котиби яқин кунларда Эрон президенти Маҳмуд Аҳмадийнажот Кобулга сафар қилишини билдирди.\nУнинг сўзларига кўра, Эрон раҳбари Афғонистон раҳбарияти билан музокаралар ўтказади.\n“М.Аҳмадийнажотнинг Кобулга сафари чоғида Эроннинг Афғонистонга кўмаги, икки давлат ўртасидаги муносабатлар ҳамда минтақа ва халқаро майдондаги вазият муҳокама этилади”, - деди ТИВ матбуот котиби.\nМ.Аҳмадийнажоднинг Афғонистонга келиш санаси ҳозирча аниқ эмас. Мазкур сафар олдидан Афғонистон ташқи ишлар вазири Рангин Додфар Спанта Теҳронда Эрон президенти билан учрашиб, икки давлат ўртасидаги ўзаро ҳамкорлик истиқболларини муҳокама қилди.


Хивада халқаро маданий форум ўз ишини бошлади\nХИВА, 15 сентябрь. /«Дунё» АА/. Бугун Хивада «Марказий Осиё жаҳон цивилизациялари чорраҳасида» халқаро маданий форуми ўз ишини бошлади, деб хабар бермоқда «Дунё» АА мухбири Жамшид Муталов.\nУшбу нуфузли тадбир ЮНEСКО билан ҳамкорликда Ўзбекистон Президенти Шавкат Мирзиёев томонидан БМТ Бош ассамблеясининг 75 -сессиясида билдирилган ташаббуснинг натижаси ўлароқ ўтказилмоқда.\nЮНЕСКО Бош директори Одри Азуле Ўзбекистон Президентининг мазкур ташаббусини қўллаб-қувватлар экан, «Мазкур форум Марказий Осиё тарихига цивилизациялар чорраҳаси ва унинг ҳозирги ҳаётийлиги сифатида мос келади», деди.\nФорум тижорат, илмий ва маданий алмашувларнинг Марказий Осиё мероси, замонавий фанлар, шунингдек, ижтимоий-гуманитар фанлар ривожига қўшган ҳиссасини янада ўрганиш учун муҳим платформага айланиши кўзда тутилган. Унда дунёнинг 60 мамлакатидан 300 нафардан ортиқ маданият ва фан арбоблари, археология, тарих, маданий мерос тадқиқотчилари, 100 нафардан зиёд миллий ва хорижий оммавий ахборот воситаларининг вакиллари иштирок этмоқда.\nАнжуманнинг расмий очилиш маросимида Ўзбекистон Бош вазирининг ўринбосари, туризм ва спорт вазири Азиз Абдуҳакимов Президент Шавкат Мирзиёевнинг халқаро форум иштирокчиларига йўллаган Мурожаатини ўқиб эшиттирди.\nИжтимоий фанлар ва гуманитар фанлар бўйича ЮНЕСКО Бош директори ўринбосари Габриева Рамос, Таълим, илм-фан ва маданият бўйича Ислом ташкилоти (ICESCO) Бош директори Салем бин Муҳаммад Ал-Малик иштирокчиларга видеомурожаат йўлладилар. Бундан ташқари, Маданий қадриятларни сақлаш ва тиклаш бўйича халқаро тадқиқот маркази бош директори (ICCROM) Уэббер Ндоро, Озарбайжон маданият вазири Анар Каримов, Туркий кенгаши Бош котиби Бағдод Амреев ва бошқа расмийларнинг нутқлари тингланди.\nОчилиш маросимидан сўнг форум «тижорат, илмий ва маданий алмашувларнинг Марказий Осиё меросини ривожлантиришга қўшган ҳиссаси», «Марказий Осиё маданий ва илмий меросининг замонавий ижтимоий-гуманитар фанлар ривожига қўшган ҳиссаси», «Марказий Осиё маданий мероси минтақадаги мулоқот ва ҳамкорлик учун мустаҳкам асосдир» мавзуларидаги сессиялар ўз ишини давом эттирди.\n16 сентябрь куни Хивада ТУРКСОЙ давлатлари маданият вазирлари доимий кенгаши йиғилиши ўтказилади. Унда «Хива – турк дунёсининг маданий пойтахти» доирасидаги тадбирлар ҳақида ҳисобот, 2022 йилги турк дунёсининг маданий пойтахти тақдимоти, шунингдек, 2021-2024 йиллар учун ТУРКСОЙ Бош котибининг сайлови бўлиб ўтади.\nИсроилда Ўзбекистоннинг биринчи фахрий ...\nКеча Исроил ташқи ишлар вазирлигида Ўзбекистоннинг фахрий консули Сари Цвини расмий аккред...\nТошкент иккинчи «ИННОПРОМ. Марказий Осиё...\nТошкент иккинчи «ИННОПРОМ. Марказий Осиё» кўргазмасига тайёр, деб таъкидлади Ўзбекистон Ин...


Мирзиёевга Нобель беришни таклиф қилган Тўхтаназаровдан депутатлик ваколати олинди\nНаманганлик собиқ депутат Олимжон Тўхтаназаров\nЯқинда суд залидан озод қилинган Олимжон Тўхтаназаровнинг депутатлик ваколати муддатдан аввал тўхтатилди. Суд ҳукмига кўра, собиқ депутат пора олганлик айби билан 2 йилу 8 ойга озодликдан чеклаш жазоси олган.\n«Наманганская правда» нашрига кўра, Олимжон Тўхтаназаровнинг депутатлик ваколатлар муддатидан аввал тўхтатилгани ҳақида Халқ депутатлари Наманган вилоят кенгашининг навбатдаги сессиясида маълум қилинган.\nОлимжон Тўхтаназаров халқ депутатлари Наманган вилоят кенгаши депутати бўлиб турган пайтда - 2018 йилнинг 22 сентябрида Чуст туманида аризачи аëлдан 500 АҚШ доллари миқдорида пора олаëтган пайтда қўлга олингани айтилган эди.\n4-Умрзоқов сайлов округидан депутатликка сайланган Тўхтаназаровни ҳибсга олиш пайти халқ депутатлари Наманган вилоят кенгаши розилиги олинганди.\nЎзА агентлигининг Бош прокуратурага таяниб ёзишича, Жиноят ишлари бўйича Наманган вилояти судининг 2019 йил 5 февралдаги ҳукми билан Тўхтаназаровнинг ҳаракати Жиноят кодексининг 168-моддаси, 3-қисми "в" бандидан 168-моддаси 1-қисмига қайта малакаланган.\nНатижада, у 168-моддаси 1-қисми, 211-модданинг 1-қисми билан айбдор, деб топилган.\nБош прокуратуранинг маълум қилишича, суд жараёнида 45, 57-моддалар қўлланиб, 3 йилга муайян ҳуқуқдан маҳрум қилиш, 2 йилу 8 ойга озодликдан чеклаш жазоси тайинланган. Бунда унинг оилавий шароити ва ягона боқувчилиги инобатга олинган.\nШунингдек, Ўзбекистон Либерал-демократик партияси аъзоси бўлган, ЎзМТРК таркибидаги каналлардан бирида режиссёр бўлиб ишлаган 50 яшар Тўхтаназаров ўтган йил май ойида президент Шавкат Мирзиëевга бирваракайига Ўзбекистон қаҳрамони, Нобель ва ҳатто, Оскар мукофотларини бериш ташаббуси билан ўртага чиққан эди.


Тийиқсизлик. Ҳатто туркларнинг ўзига ҳам кулгига...\n20.02.2019 19:05 0 3381\nБугун турк дугоналаримдан бири менга, 14 февраль куни Ўзбекистонга келган таниқли турк актёри Бурак Ўзчивитнинг Ўзбекистондаги нуфузли ва таъсир кучига эга шахсларнинг рафиқалари, тадбиркор аёллар ва модел қизлар билан Тошкентда кечки зиёфат устида учрашгани ҳамда бунинг учун икки миллион лира, яъни салкам 377 минг АҚШ доллари миқдорида ҳақ олгани ҳақидаги Туркия нашрларида чиққан хабарлардан бирини ва ўша зиёфатда олинган (қиз-жувонларнинг навбат талашиб, оҳ-воҳ қилиб Ўзчивит билан суратга тушишаётгани акс этган) видеоларни интернет орқали менга юборибди ва хабар остида «??????????» тарзида белги қолдириб, ўз ҳайронлигини ифодалабди. Ростини айтсам, унга жавоб ёзолмадим. Нима дейман? «Бу ҳали ҳолваси! Сен мана буни кўр!» дея, ўша актёрнинг Тошкент кўчасида кетаётганида (турк артисти деса, ўзини томдан ташлайдиган) бир тўда ўзбек қизлари қуршовида қолганини, у қизларнинг бу актёрга кучук боладек эргашиб, бирга суратга тушамиз дея тирғалишгани видеосини юборайми?! Ёки кап-катта санъаткор хотинларнинг бу йигитни еб қўйгудек бўлиб олқишлашганини, (эҳтимол, эрига ҳам айтмайдиган) ширин сўзлар билан омма олдида эркалашганини айтайми?!\nБу тийиқсизликлардан (ҳеч бўлмаганда) дунёнинг ярми хабардор бўляпти, уят эмасми?!\nҚадди-қомати ва чиройи билан пул топадиган ўша битта модел йигитга бунчалик ташна ишқибозлик билан бутун ўзбек эркакларининг орини, номусини ерга тиқиб юбораётганини ўша хонимчалар англайдими ўзи? Ёки Ўзбекистонда битта турк эркагичалик кўримли эркак қолмаган-у, шунинг учун бу қиз-жувонлар унга осилиб олишяптими?!\nЎша – «Ўзбекистондаги нуфузли ва таъсир кучига эга шахсларнинг рафиқалари, тадбиркор аёллар ва модел қизлар» битта турк артисти билан зиёфат қилишга сарфланган пулларга юртдаги қанча ночор, ногирон, қашшоқ одамларнинг; XXI асрда ҳам газсиз, светсиз, сувсизликдан қийналиб яшаётган қанча қишлоқ одамларининг ҳаётини ижобий томонга ўзгартириб юбориш мумкин эканлигини тафаккур қилмайдиларми?.. Бекор шундай дедим. Албатта тафаккур қилмайдилар. Йўқса, иқтисод аравасини қийналиб тортаётган юртда бунақа исрофгарчилик қилиш; битта ажнабий артист эркак билан бир дастурхонда ўтириш, бирга суратга тушиш учунгина бу даражада харажат қилиш ғирт шармандалик эканини англаган бўлардилар.\nБир вақтлар битта «маликамиз» туркларнинг актёри билан бир кеча «зиёфат» қилиш учун эҳ-ҳе, неча миллион долларларни ҳадя қилиб юборганди, ўша ишларнинг шармандалиги ҳали аримай туриб, исноднинг янги турларини намоён қилишга ўтдикми?! Уят! Уят! Уят!\nЙўқ, булар «тадбиркор», «нуфузли» бўлгани билан, халқдан йироқ одамлар. Улар шу даражада «тепалаб» кетганки, пастдаги ҳақиқий аҳволни кўрмайди.\nБир вақтлар француз қироличаси Мария-Антуанетта халқининг ғалаён қилаётгани ҳақида эшитиб, «Булар нима исташяпти ўзи?» деса, «Халқнинг ейишга нони йўқ, маликам», дейишади мулозимлар. Малика ҳайрон бўлади-да:\n— Тавба! Шуям муаммоми? Нонлари бўлмаса, пирожний ейишсин, — дейди. Мен анави — машҳур ажнабий эркаклар билан «зиёфатталаб», «дийдорталаб» хонимларнинг халқ ҳақидаги тушунчасини Антуанетта хонимнинг ўз халқи ҳақидаги тушунчасига ўхшатдим...\nХўп, Бурак деганлари хушрўйдир, иқтидорлидир, лекин бу – ўзини тута билмайдиган қиз-жувонларнинг бутун ўзбек эркаклари шаънини ерга уришига сабаб бўлолмайди-ку! Нима, ўзбекнинг шу битта артистчалик хушрўй, иқтидорли, кўркам йигитлари йўқми?! Ана, уларнинг қанча-қанчаси бола-чақа боқаман деб, Россия-ю, қозоқ элларида оғир меҳнат остида умрини совуряпти, тўғрироғи, шунга мажбур бўляпти.\nЮзлаб қишлоқларимизда иссиқ кунлари гўнг чангаллаб таппи қилиб, қишда ўша билан уй иситадиган аёллар бор экан; рўзғорини учма-уч тебратаётган оилалар бор экан; бемор боласини четда даволатишга пул тополмай, унинг «умри борича яшайверишига» ноиложликдан, қон ютиб кўнадиган бечоралар бор экан; свет ёнганида озгина мультфильм кўриб олса, ирғишлаб қувонадиган шўрлик болалар бор экан, буларнинг бунақа исрофгарчилик қилишга, миллионлаб пулларни битта артист йигитчанинг чўнтагига тиқиб юборишга нима ҳаққи бор?!\nЧетдаги енгилтак аёлларимиз туфайли керагича шарманда бўлгандик, энди бунақасига шармисор, кулги бўлишга ўтдик. Ишонаверинг, мана шу йигитчага кўрсатилган «алоҳида эътибор ва ҳурмат» туфайли туркларнинг ўзига ҳам роса кулгига қолдик. Чунки, мен у ёқларда битта актёрни деб шармандаликни бўйнига илворадиган қиз-аёлларни умуман кўрмаганман. Биз оиламиз билан яшаган шаҳарчада Туркиянинг донгдор сиёсатчилари, актёрлари, қўшиқчилари яшарди. Туркиянинг ўша вақтдаги бош вазири Аҳмад Довудўғли жаноблари билан (бир уй нари) қўшни эдик. Ёнимиздаги кўчада машҳур қўшиқчи Эмраҳ яшарди. Уям кўчада ҳамма қатори, эътибор тортмай юрарди. Бирорта қиз-аёлнинг уни кўрганда итдек эргашиб, қувиб етиб олиб, суратга тушайлик деб осилганини кўрганимиз йўқ.\nБизлар шунчалик ҳам тоши енгил одамлармизми? Қиз-аёлларимиз битта ажнабий артистни деб ҳушидан айрилгудек бўлса; уни кўрганда уят-ҳаёни ҳам йиғиштириб, миллат эркаклари шаънига тупуриб қўйса, улардан туғилажак авлодлар миллатимизга нима кароматлар кўрсатаркин ҳали!\n...Мени «арзимаган нарсадан муаммо ясашда» айбламанг. Бу арзимаган нарса эмас. Чет элдагилар ҳам ҳайрон қолиб, ажабланяптими, уялтиряптими – арзимаган нарса эмас.\nХулласи калом, бир турк адиби таъбири билан айтганда: «Бу кетишда уялишдан уяладиган авлод майдонга келажак!»...\nМуаллифнинг телеграмдаги каналидан олинди\nтийиқсизлик иснод Бурак Ўзчивит


Талабалар сони: 240 нафар\nТалабалар ёши: 15дан 18 ёшгача\nКоллеж тарихи 1997 йилда Ҳиндистоннинг Mahindra &Mahindra корпорациясидаги Хариш Махиндранинг моддий ва молиявий кўмаги туфайли бошланади. Бу инсон мактабга ер совға қилиб, бино қурилиши билан боғлиқ харажатларни тўлаган. UWC Mahindra шунингдек, MUWCI (“мью-ки” тарзида талаффуз этилади) номи билан аталиб, бу коллеж инновацион ғояларга бой таълим анаъаналари ва жамиятга хизмат қилиш каби йўналишда иш олиб боради. Айни шу жойда кўпгина ўқув тажрибалари синовдан ўтказилиб, амалиётга жорий этилган. Халқаро муаммоларга бағишланган кенг қамровли IB эсселар ёзиш (IB’s World Studies Extended Essae) ва кино санъатини ўрганиш дастурлари шулар жумласидандир. Шунингдек, коллежда “академик кўприк” ва “Акшара” ташаббуси номли дастурлар ҳам жорий этилган бўлиб, улар мактабга, маҳаллий ҳамжамиятга ёрдам бериш ва амалга оширилаётган фаолият лойиҳалари доирасида талабаларга жамиятга хизмат қилиш ишида ёрдам беради.\nЯнгилик яратувчи таълим дастури (лойиҳали диплом) - UWC Mahindra коллежи ўзининг таълим дастурига бўлган инновацион ёндошувлари билан машҳурдир. Бу ерда бир қанча ташаббуслар жорий этилган. Улар ўз навбатида Халқаро бакалавриатнинг глобал ўқув дастурига киритилган. Коллеж талабаларга лойиҳали дипломлар (Project Based Diploma) дастурида қатнашишни таклиф қилади. Талабалар яна САS дастурида иштирок этиш имкониятига эга. Бу дастур уларга ижтимоий фойдали лойиҳа ишларни ҳам таклиф этади.\nТалабалар ташкил этган ташаббуслар: талабалар кампус ҳаётига дахлдор қарорларни қабул қилишда бевосита иштирок этадилар. Жумладан, улар нафақат коллежда, балки қўшни қишлоқ ва аҳоли яшайдиган жойларда ресурсларни бошқариш лойиҳаларини ишлаб чиқади ва уларни амалга оширади. Талабалар томонидан таклиф этилган кўплаб таклиф ва ташаббуслар жуда ҳам муваффақиятли бўлгани учун бу анаънага айланган. Жумладан, Жамоат жамғармаси ва йиллик театр мавсуми шундай ташаббуслардан бўлиб, унда талабалар пьесаларни саҳналаштириб, ўзлари роллар ижро этади. Тадбирлар барча кампусларда февраль ойида намойиш қилинади ва икки ҳафта давом этади.\nҲинд маданияти: MUWCI коллежи талабалари нафақат 60 га яқин мамлакатдан келган синфдош ўқувчилар билан бевосита мулоқотда бўладилар, балки улар атроф воҳада ҳамда бутун Ҳиндистонда жойлашган турли тилларда таълим бериладиган мактаблар шароити билан танишади. “Бу Ҳиндистон” ва “ Глобал муаммолар” номи билан ташкил этиладиган махсус курсларда, талабалар ўзлари жойлашган бой маданий муҳит билан яқиндан танишиб, уларнинг афзаллик томонларини тушуниб олишга эришадилар. Лойиҳалар ҳафтаси ва Саёҳатлар ҳафтаси доирасида талабалар мамлакатнинг турли ўлкаларига қисқа муддатли экспедицияларга чиқадилар.\nUWC Mahindra коллежида таълим Халқаро бакалавриат дастури International Baccalaureate Diploma Program (IBDP)\nасосида ташкил этилади. Стандарт шаклидаги фанлардан ташқари, мактабда санъат, театр ва кино, психология, дунё динлари ҳамда глобал сиёсат каби йўналишларда ҳам дарс берилади. Бундан ташқари, талабаларга бой маданий муҳитни яхшироқ англашга қаратилган курслар ташкил этилади. Талаблар “Бу Ҳиндустон” ва “Глобал муаммолар” номли курслар ҳамда тизимли фикрлаш ва мураккаб тизимли фанлар билан танишадилар.\nШунингдек, UWC Mahindra коллежи Янгилик яратувчи таълим дастури (лойиҳали диплом) – Project Based Diploma (PBD) ҳамда Халқаро Кембридж синовлари маркази томонидан ишлаб чиқилган университетларга киришга тайёрлаш дастурини таклиф этади. Лойиҳали дипломлар дастурининг жорий этилганига кўп вақт бўлгани йўқ. IBDP дастури бўйича ўқийдиган унинг иштирокчилари биринчи йил одатий йўналиш бўйича таълим олади. Иккинчи йил давомида эса, улар самарали натижага эришишга мўлжалланган лойиҳаларни ишлаб чиқиш ва амалга ошириш билан шуғулланади.\nUWC Mahindra коллежи талабаларга “ижод, фаоллик, хизмат қилиш” (CAS) дастури доирасида “Тривени” номи билан машҳур синфдан ташқари бўлган бой ва кенг қамроқли лойиҳаларни таклиф этади. “Тривени” лойиҳаси талабаларга 4 та йўналиш: таълим, дунё ва адолат, барқарор ривожланиш, коммуникация ва маданият ҳамда очиқ ҳаво остида ўқиш лойиҳаларини амалга оширишни таклиф этиб, керакли тажриба олиш имкониятини беради. Бунинг учун талабалар шартли равишда гуруҳларга бўлиниб, юқорида тилга олинган лойиҳаларни ҳеч бўлмаса, биттасида иштирок этишлари лозим. Ҳар бир лойиҳа кампусда ёки маҳаллий ҳамжамиятда амалга оширилади ва талабаларни келажакда керакли ва муҳим лойиҳаларни амалга оширишга тайёрлайди.\nКампусларда Жамоат хизмати нафақат “Тривени” лойиҳаси доирасида, балки маҳаллий аҳолига ёрдам қилишга қаратилган “Акшара” ва бошқа шунга ўхшаш дастурлар доирасида амалга оширилади. Бу ташаббуслар маҳаллий мактаблар билан ишлаш ва бизнес курсларни, шунингдек ўғит тайёрловчи фермалар ва НКО билан ҳамкорликни ўз ичига олади.\nКоллеж қуйлай масканда жойлашгани боис талабалар нафақат баскетбол, регби ва футбол каби анъанавий спорт турлари билан шуғалланади, балки саёҳатларга чиқади, мактаб атрофида велосипед учадилар. Аксарият талабалар Саёҳатлар ҳафталиги доирасида табиат қўйнида ўтказиладаган табдирларда қатнашадилар ва мактабда бўлиб ўтадиган MUWCILympics олимпиадаларида куч синашадилар.\nҚисқа муддатли дастурлар\nЁзда UWC Mahindra коллежида қатор қисқа дастурлар амалга оширилади. Улар 14 ёшдан 18 ёшгача бўлган иштирокчиларга мўлжалланган бўлиб, барқарор ривожланиш, глобализация ва гендер масалаларига бағишланади. Ёзги дастурларнинг асосий вазифаси - талабаларни жорий глобал муаммолар билан таништириш ва соҳа билан шуғулланувчи етакчи экспертлар билан мулоқотда бўлиш имконини яратишдан иборат. Бунда MUWCI жойлашган географик муҳит ва маданий қатлам муҳим роль ўйнайди. “Ҳиндистон билан танишиш” (Encounter India, EI) коллежнинг энг машҳур ва қисқа дастури бўлиб, UWC Mahindra коллежида Маҳаллий маданиятни ўрганиш ҳафталиги ва ундан кейин бутун мамлакат бўйлаб икки ҳафталик саёҳатни ўз ичига олади. Коллеж, шунингдек, “Ёшлар, атроф муҳит ва барқарор ривожланиш” (Youth, Environment and Sustainability, YES) ва “Театр, гендер, ўхшашлик ва кино” (Teater, Gender, Identity and Film, TGIF)номли даcтурларни тавсия этади.\nТалабалар “вада” (“вада”- маҳаллий ҳовлилар номи) деб аталадиган бешта турар-жой ҳудудида яшайди. Кампусларда жамоат жойлари ва сайр қилиш учун йўлаклар мавжуд бўлиб, уларнинг водийга қараган бир қисмини талабалар хуш кўрадилар. Бу жойлар қуёш ботаётганда айниқса чиройли кўринади.\nКампуснинг академик қисми ўқув кабинетлар, илмий ва рақамли лабораториялар, репетиция заллари, шунингдек регби, футбол, баскетбол ҳамда крикет ўйнайдиган катта спорт комплексларидан иборат. Жамоат марказида машқ заллари, бассейн, ўйин хоналари ва қаҳвахона мавжуд. “Каф” номли катта ошхонада ўқувчилар кунига уч марта овқатланадилар.\nUWC MahindraCollege Ғарбий Гатада жойлашган бўлиб, қўриқхона ҳудудидаги 70 гектар майдонни эгалаган. Коллеж қишлоқ ва овулларга яқин водийда жойлашгани боис ўқувчилар ижтимоий фойдали фаолиятни ўрганишлари учун ҳам катта имкониятлар бор. Дам олиш кунлари талабалар, мактабдан 30 км масофадаги Пуна шаҳрига ҳордиқ чиқариш ва сайр қилиш учун боради.\nХоҳловчилар UWCга ўқишга кириш учун ўз давлатларида жойлашган миллий қўмиталар орқали ариза беришлари мумкин. Баъзи ҳолатларда талабалар UWC MahindraCollegeга бевосита мурожаат қилишлари мумкин.


Written by Абу Муслим Dec 20, 2017 - 618 Views\nБошқа дин вакилларига тоқатсизлик.\n«Дастлабки ғалабалардан арабларнинг кўзига парда тортилиб, одатда ғолиблар мағлубларга нисбатан қиладиган зулм, ёмон муомала ва динга куч билан киритиш каби ишларни қилишлари мумкин эди. Агар улар шундай қилганларида, худди салибчиларга қарши бирлашгандек, барча халқлар арабларга ҳам қарши бирлашган бўлар эдилар. Лекин нодир даҳога эга бўлган аввалги халифалар турли тузум ва динлар қўполлик би-лан мажбур қилинадиган нарса эмаслигини тушуниб етганлар. Сурия, Миср, Испания ва бошқа жойларда аҳолига ажойиб лутф-марҳамат билан муомала қилдилар. Уларни ўз ақидалари, тузумлари, қонунларига тегмадилар. Озгинагина жизъя солиғи солишдан нарига ўтмадилар. Доимо тинчлик ҳукм сурди.\nҲақиқатни айтганда, дунё халқлари араблар каби шафқатли, меҳрибон фотиҳларни кўрмаган. Уларнинг меҳрибончилиги ва очиқ кўнгиллилиги кўплаб диёрларни очишга, кўплаб халқларнинг дини, тузумини, тилини хурсандчилик билан қабул қилишга олиб келди. Бу нарсалар ҳатто араблар ўзлари чиқиб кетганларидан сўнг ҳам йўқолмади. Бунга Миср яққол мисол бўла олади. Мисрликлар араблар олиб келган барча нарсалар-ни қабул қилдилар ва маҳкам тутиб қолдилар. Араблардан олдин келган Форс, Рим, Юнон ва бошқа фатҳлардан эса ҳеч нарса қолган эмас».\nДиний мутаассиблар бошқалар шаънига тамға босишни яхши кўради. Исломий талқинда бу тамға "мунофиқ", "муртад", "кофир" ва ҳ.к.з номлардир. Бундай айблов ҳамда инсоннинг ҳолатига бу каби ишонч билан баҳо бериш бу ўзини ҳаддан зиёд юқори баҳолаш ва ўз айбини билмаслик бўлиб, ҳеч қандай диний ижтиҳод ёки ҳаққонийликка интилиш эмас. Инсон қалбининг ожизлигини ҳисобга олганда, бундай иш жуда хатарлидир, зеро бугун ўзини "мўмин", ўзгаларни "мунофиқ" деб юрган бўлса, эртага аксинча бўлиши ҳеч гап эмас. Мутаассибнинг наздида "агар сенинг қўлингда болға бўлса, барча муаммоларга мих сифатида қарайсан", исломий атамалар билан "қуролланган" мутаассиб ўз атрофидан уларни қўллаш учун имкон қидира бошлайди. Ислом бунақа нарсаларни қоралаб келган ва фақат диний билимда муайан натижаларга эришганда ва белгиланган мақомга етганда.\nБундай ишларнинг йўл қўйилмаслигига қуйидагилардан келиб чиққан ҳолда хулоса қилиш мукин:\nИсломда кибрга йўл қўйилмайди\nИслом яхши феъл ва юксак ахлоққа ундайди\nБу каби тамғалар бошқаларни камситади, Исломда эса биродарларнинг шаъни булғаш, мулкини ўзлаштириш ва ҳаётини барбод қилиш ҳаром қилинган.\nЎз фикрига комил ишончда бўлиш, Аллоҳ сизнинг қилаётган ишларингизга розилигини англатмайди. Ким билади, балки сиз “мушрик” ёки “мунофиқ” деб ҳисоблаган кишилар фақат Аллоҳ Таолога маълум бўлган сабаблар важидан (мисол учун, товба ва ҳидоятга олиниши) оқибатда ўзини солиҳ билган кимсалардан кўра Аллоҳ ҳузуридаги мартабаси юқорироқ бўлиб қолар.\nДиндаги ғулув – бидъат, куфр ва ширк, асоссиз такфир, ноҳақ қон тўкишнинг сабабидир. Таассуб эса илохий таълимот бир ёнда колиб шахсий тор тушунчалар учун курашиш, шу йулда узига карши чикканларни кур-курона душман эълон килиш, бу йулда диний шиорлардан фойдаланиш ва аслида эса илохий динга эмас? балки шахсий фкирларга бошкаларни куч билан мажбурлаш. Бу ишнинг оқибати ҳалок қилувчи ва улкан гуноҳлар бўлгани, унинг қанчалик ёмон эканига далолат қилади.\nМутаассибликнинг тўрт аломати Dec 20, 2017 - 618 Views\nҒулув ва такфирдан огоҳлантириш Dec 20, 2017 - 618 Views\nMore in this category: « Ислом оламини маҳв этган коррупция


Ташрифингдан кўнгиллар шод Янги йил,\nДастурхонинг тўкин, обод Янги йил.\nҚалбимизда ҳаяжону завқу шавқ,\nҲар юракда умид бунёд, Янги йил!\nАзиз дўстлар, қадрдонлар, ҳамюртлар! Бир неча кунлардан кейин ташриф буюражак Янги йилимиз Илоҳим, сиз ва сизнинг жондай азиз яқинларингизга омадли, барокатли ва завқли йил бўлиб келсин!\nОллоҳим барча яхши Инсонларга ушбу Янги йилда нимаики эзгу тилаклари бўлса, қалбида жо этган умидлари бўлса барчасининг рўёбини берсин! Бошланажак Янги йилимиз қутлуғ келсин!\nЎтаётган йил мобайнида олийгоҳларда кира олмаган ёшларимизга ушбу янги йилда талабалик нашидаси насиб этишини тилаймиз, фарзандга зор дўст- биродарларимизга ушбу янги йилда шириндан-шакар фарзандлар ато этишлигини Оллоҳдан сўраб қоламиз.\nҚанийди ўз уйим, ўзимни бошпанам бўлса эди... деб ният қилаётган яхшиларга, дўст ва қадрдон инсонларимизга орзулари ушалиб, ушбу йилда янги, шинам уйлар насиб қилсин деймиз! Барча ижодкор дўстларимга, устозларимга ушбу йилда янгидан-янги гўзал асарлар яратишлиги учун қалбларига илоҳий бир ўзгача гўзал илҳом ҳамроҳ бўлишини Оллоҳдан сўрайман!\nГўзал юртимизга, тинчлигимизга кўз тегмасин, йил давомида аъло кайфият гўзал чеҳрангизни ҳеч қачон тарк этмасин, Азизларим!\nСизларни доимий севгувчи: Малоҳат МИРЗАЕВА, шоира.\nЧоп этилган: 31-12-2017, 08:00


Андижон шаҳрининг 2035 йилгача мўлжалланган бош режаси тақдим этилди » UzVoice.com - O'zbekiston va jahon yangiliklari\nUzVoice » Yangiliklar » Jamiyat » Андижон шаҳрининг 2035 йилгача мўлжалланган бош режаси тақдим этилди\nАндижон шаҳрининг 2035 йилгача мўлжалланган бош режаси тақдим этилди\nПрезидент Шавкат Мирзиёев ўтган йили вилоятга ташрифи доирасида Андижон шаҳрининг Султон Жўра номидаги маҳалла фуқаролар йиғинида барпо этилаётган 7 қаватли 5 та уй-жой билан танишиб, бу ерни янги массивга айлантириш бўйича тавсиялар берган эди. Ушбу иншоотлар атрофи ободонлаштирилиб, ўриндиқлар ўрнатилди, болалар майдончалари, мини-маркет, кийим-кечак дўкони, новвойхона, автотураргоҳ барпо этилди.\nАйни пайтда давлатимиз раҳбарининг топшириғи асосида ҳудудда яна 9 та, шаҳар бўйича жами 14 та кўп қаватли уй қурилмоқда. Турар-жойларни жорий йил сентябрь ойида ўз эгаларига топшириш кўзда тутилган. Маҳалланинг шимолий қисмидаги ҳовлилар ўрнига ҳам кўп қаватли уйлар, 1000 ўринли мактаб, 280 ўринли боғча, меҳмонхона, маиший хизмат кўрсатиш шохобчалари қуриш режалаштирилган.\nДавлатимиз раҳбари жорий йилда қурилаётган 14 уйга қўшимча яна 5 та кўп қаватли уй барпо этиш бўйича мутасаддиларга аниқ топшириқлар берди. Шаҳарнинг Боғишамол даҳасида қурилиши режалаштирилган 2 сотихли турар-жой бинолари лойиҳаси билан танишиб, ўз тавсияларини билдирди.\nШу ерда Андижон шаҳрининг 2035 йилгача мўлжалланган бош режаси ва шаҳарда амалга ошириладиган бошқа ижтимоий-инфратузилма объектларини қуриш-реконструкция қилиш лойиҳалари тақдимоти ўтказилди.\nМаълумотларга кўра, бугунги кунда Андижон шаҳрида 422 минг аҳоли 15 минг гектар жойда истиқомат қилмоқда. Президентимизнинг ўтган йилги топшириғи асосида “Ўзшаҳарсозлик ЛИТИ” ДУК томонидан шаҳарнинг янги бош режаси лойиҳаси ишлаб чиқилиб, унда Андижон тумани ва қисман Олтинкўл тумани ҳудудидан 6 минг 300 гектар майдонни Андижон шаҳрига қўшиш кўзда тутилган. Президентимизга Андижон шаҳридаги Девонабой масжиди ҳамда Ю.Отабеков кўчасини капитал реконструкция қилиш лойиҳалари ҳақида маълумот берилди.\nМазкур кўчадан оқиб ўтувчи канал бўйи ободонлаштирилиб, атрофида одамлар дам оладиган сайлгоҳ барпо этилмоқда. Ҳозирги кунгача каналнинг 500 метр қисмидаги ишлар бажарилди, Мустақиллик байрамигача 3,5 километр қисми тўлиқ обод этилади. Шавкат Мирзиёев барча лойиҳаларни бажаришда сифат ва муддатга эътибор қаратиш, узоқ келажакни ҳисобга олиш кераклигини таъкидлади.\nДобавлено: 11-06-2018, 11:22\nYangiliklar / Jamiyat\nАндижонда Марказий Осиёда ягона бўлган завод қурилди\nАндижонда ҳар бир оила – тадбиркор\nАҳоли саломатлигини муҳофаза қилиш энг муҳим масала\nРус сайёхи Андижонда бўлди\nАндижонда янги корхона иш бошлади


ДЕТРАЛЕКС 500 мг – Meducate.uz – Дорилар ҳақида маълумотлар ўзбек тилида\nДЕТРАЛЕКС 500 мг\nHome Йўриқномалар ДЕТРАЛЕКС 500 мг\nИЛОВА ВАРАҚА: ПАЦИЕНТ УЧУН МАЪЛУМОТ\nДЕТРАЛЕКС 500 мг, плёнка қобиқ билан қопланган,\nМикронлаштирилган тозаланган флавоноидли фракция\nУшбу иловани диққат билан охиригача ўқиб чиқинг, чунки сиз учун муҳим маълумот сақлайди.\nУшбу дори воситаси рецептсиз берилади. Бироқ Детралекс ни максимал самарали ишлатиш учун уни барча йўриқномаларга риоя қилган ҳолда қабул қилиш керак.\nУшбу илававарақани сақлаб қўйинг. У сизга яна керак бўлиб қолиши мумкин.\nАгар Сиз қўшимча маълумот ёки маслаҳат олмоқчи бўлсангиз, фармацевтга мурожаат қилинг.\nАгар Сизда қўшимча саволлар туғилса, ўз даволовчи шифокорингиз ёки фармацевтга мурожаат қилинг.\nАгар симптомлар ёмонлашса ёки яхшиланмаса, шифокорга мурожаат қилинг.\nАгар препаратни қабул қилиш фонида жиддий ножўя таъсирлар ёки ушбу иловада келтирилмаган ҳар қандай ножўя таъсирлар пайдо бўлса, шифокорга ёки фармацевтга мурожаат қилинг.\nТАЪСИР ЭТУВЧИ МОДДАНИНГ НОМИ\nДЕТРАЛЕКС нима сақлайди:\n500 мг микронлаштирилган тозаланган флавоноидли фракция:\n 450 мг диосмин,\n 50 мг гесперидин кўринишидаги флавоноидлар сақлайди.\nЁрдамчи моддалар: желатин, магний стеарати, микрокристаллик целлюлоза, натрий крахмал гликоляти, талк, глицерин, макрогол 6000, гипромеллоза, темир III оксиди (Е172), натрий лаурилсульфати, титан диоксиди (Е171), темир II оксиди (Е172).\nДЕТРАЛЕКС қандай кўринишда бўлади ва ўрам таркиби:\nПлёнка қобиқ билан қопланган зарғалдоқпушти рангли овал таблеткалар.\n– Плёнка қобиқ билан қопланган 30 таблетка сақлайдиган ўрам: плёнка қобиқ билан қопланган 15 та таблетка 2 контур уяли ўрамда, шунингдек пациент учун маълумотни сақловчи илова-варақа билан картон қутига жойланган.\n– Плёнка қобиқ билан қопланган 60 таблетка сақлайдиган ўрам: плёнка қобиқ билан қопланган 15 та таблетка 4 контур уяли ўрамда, шунингдек пациент учун маълумотни сақловчи илова-варақа билан картон қутига жойланган.\nЭҳтимол барча ўлчамдаги ўрамлари сотувда бўлмаслиги мумкин.\nФармакотерапевтик гуруҳи: капиллярлар ўтказувчанлигини сусайтирувчи восита. Биофлавоноидлар.\nАТХ коди: С05СА53\nДетралекс венадан қон оқиб чиқиш тизимига таъсир қилади:\nвеноз тизими даражасида  веналарни чўзилувчанлиги ва веналарда димланишини камайтиради;\nмикроциркуляция даражасида  капиллярлар ўтказувчанлигини нормаллаштиради ва уларнинг резистентлигини оширади.\nОдамда ушбу дори препаратининг фармакологик хусусиятлари веноз гемодинамикага дори моддасининг таъсирини ўрганишга имкон берувчи объектив ва миқдорий усуллардан фойдаланган ҳолда икки ёқлама яширин назоратли тадқиқотларнинг, натижалари билан тасдиқланди.\nСтатистик яҳамиятли дозага боғлиқ самараси қуйидаги плетизмографик веноз параметрлар бўйича кўрсатилган: веналарнинг ҳажми, веналарнинг чўзилувчанлиги, веналарни бўшаш вақти. Доза ва самаранинг энг яхши нисбати 2 таблеткани қабул қилинганида кузатилади.\nВена тонусини оширади: симоб тензиометр ёрдамида ўтказилган окклюзион плетизмография веналарни бўшаш вақтини камайишини кўрсатди.\nИкки ёқлама яширин назоратли тадқиқотлар, ушбу дори препарати ва плацебо ўртасида статистик аҳамиятли фарқни намойиш этди. Капиллярлар синувчанлигининг белгилари бўлган пациентларда у капиллярларнинг резистентлигини оширади, бу ангиостереометрия ёрдамида тасдиқланади.\nИкки ёқлама яширин плацебо-назоратли тадқиқотлар оёқлардаги сурункали веноз етишмовчилигини (функционал ва органик) даволашда дори препаратининг терапевтик фаоллигини кўрсатди.\nОдамда 14С билан нишонланган диосминли препаратни перорал қабул қилингандан кейин қуйидагилар кузатилган:\n– препаратни чиқарилиши асосан ахлат билан юз беради; сийдик билан препаратнинг қабул қилинган дозасининг ўртача 14% чиқарилади.\n Т½ 11 соатни ташкил қилади.\n– препарат фаол метаболизмга учрайди, бу сийдикда турли фенол кислоталарнинг борлиги билан тасдиқланади.\nОёқ веналарининг сурункали органик ва функционал етишмовчилиги қуйидаги симптомларини даволашда қўлланади:\n– оёқларда оғирлик ҳисси;\n– тунги тиришишлар.\nЎткир гемороидал ҳуружлар билан боғлиқ функционал симптомларни даволашда қўлланади.\nҚЎЛЛАШ УСУЛИ ВА ДОЗАЛАШ ТАРТИБИ\nДЕТРАЛЕКС ни қабул қилишда шифокор ёки фармацевтнинг кўрсатмаларига ҳар доим қатъий риоя қилинг. Агар сиз препаратни тўғри қабул қилинаётганлигига шубҳалансангиз, шифокор ёки фармацевт билан маслаҳатлашишингиз керак.\nКунига плёнка қобиқ билан қопланган 2 таблетка, 1 таблетка тушликда ва 1 таблетка кечқурун овқатланиш пайтида қабул қилинади.\nЎткир геморроидал ҳуружда:\nБиринчи 4 кунда плёнка қобиқ билан қопланган 6 таблетка, сўнгра кейинги 3 кунда кунига 4 таблеткадан қабул қилинади.\nПрепарат перорал қўлланади.\nПрепаратни қўллаш давомийлиги\nДаволаш давомийлиги хусусида сизга шифокорингиз ёки фармацевт хабар беради. Шифокорингиз ёки фармацевт билан маслаҳатлашмасдан даволашни тўхтатманг.\nАгар сиз ДЕТРАЛЕКС ни қабул қилишни унутсангиз\nКейинги дозани оширманг.\nАгар сизда ушбу препаратни қўлланилиши юзасидан қўшимча саволлар туғилса, даволовчи шифокорингиз ёки фармацевтга мурожаат қилинг.\nБошқа барча дори препаратлари каби, ДЕТРАЛЕКС ҳам, ҳар бир пациентда бўлмасада, ножўя самаралар чақириши мумкин.\nБўлиши мумкин бўлган ножўя самаралар:\n Кўп тарқалган (10 тадан 1 пациентдан камроқ, лекин 100 тадан 1 пациентдан кўпроқ): диарея, диспепсия, кўнгил айниши, қусиш\n Кам тарқалган (100 тадан 1 пациентдан камроқ, лекин 1000 тадан 1 пациентдан кўпроқ): колит\n Кам (1000 тадан 1 пациентдан камроқ, лекин 10 000 тадан 1 пациентдан кўпроқ): бош айланиши, бош оғриги, лоҳаслик, тер тошмаси, қичишиш, эшакеми\n Тез -тезлиги аниқланмаган: лаб, юз ва қовоқни алоҳида шиши; қоринда оғриқ. Камдан-кам ҳолларда Квинке шиши.\nАгар препаратни қабул қилишда жиддий ножўя таъсир ёки ушбу иловада келтирилмаган ҳар қандай ножўя таъсир пайдо бўлса, шифокорга ёки фармацевтга мурожаат қилинг.\nДЕТРАЛЕКС ни қуйидагиларда қабул қилиш мумкин эмас\nАгар сизда фаол модда ёки ҳар қандай ёрдамчи моддага юқори сезувчанлик бўлса препаратни қўллаш мумкин эмас.\nДЕТРАЛЕКС ни қабул қилишда алоҳида эҳтиёткорликни намоён этинг\nУшбу дори препарати касалхонага ётқизилган ёки ҳаракатсиз пациентларда флебит ҳавфини олдини олиш учун етарли эмас.\nВеноз етишмовчилигини даволаш учун эластик пайпоқларни қўллаш каби, махсус чоралар кўриш зарурати туғилиши мумкин.\nДаволашга қарамасдан, оғриқни, анал қон кетишини тўхтамаслигини геморрой оқибатида эмас, балки бошқа касаллик оқибатида юз берган бўлиши мумкин: даволовчи шифокорингиз билан маслаҳатлашинг.\nХудди шундай, кутилмаганда анал соҳадан қон кетишини сезган 50 ёшдан ошган пациентлар даволовчи шифокор билан маслаҳатлашишлари керак.\nЎткир геморройни симптоматик даволаш учун ушбу препаратни қабул қилиш бошқа анал касалликларни даволаш заруратини инкор этмайди. Агар симптомлар тез ўтмаса, проктологик текширувдан ўтиш ва даволашни қайта кўриб чиқиш керак.\nАгар сиз бошқа препаратларни, шунингдек рецептсиз бериладиганларини ҳам қабул қилаётган ёки яқинда қабул қилган бўлсангиз, бу ҳақида даволовчи шифокорингизга ёки фармацевтга айтинг.\nҲомиладорлик  бу аёл ҳаётидаги шифокор маслаҳатисиз ҳеч қандай дори препаратларни қабул қилмаслик жуда муҳим бўлган давр. Шундай қилиб, агар сиз ҳомиладор бўлишни режалаштираётган бўлсангиз, шифокорингиз билан маслаҳатлашинг. Ушбу даврда организмга ҳар қандай хавфли таъсирдан сақланиш керак.\nЭмизиш: она сутига препаратнинг кириши тўғрисидаги маълумотлар йўқлиги туфайли, эмизиш даврида ушбу препаратни қабул қилишдан сақланиш керак.\nАвтотранспортни ҳайдаш ва механизмни бошқариш\nДЕТРАЛЕКС автомобилни ёки машина ускуналарини бошқариш қобилиятига жуда кам таъсир кўрсатади ёки умуман таъсир кўрсатмайди.\nАгар сиз сизга тавсия қилинганидан кўп ДЕТРАЛЕКС ни қабул қилган бўлсангиз\nАгар сиз ДЕТРАЛЕКС ни жуда кўп қабул қилган бўлсангиз, дарҳол шифокорингиз ёки фармацевт билан алоқада бўлинг.\nСАҚЛАШ БЎЙИЧА ТАВСИЯЛАР\nПрепарат болалар кўрмайдиган ва олаолмайдиган жойда сақлансин.\nУшбу препаратни ўрамда кўрсатилган яроқлилик муддати тугаганидан кейин қўлланилмасин.\nЯроқлилик муддати: 4 йил.\nАмоклан БИД кукун19.04.2018Кейинги мақола


Аргентиналик футболчи: «Барселона» билан ўйинда Роналдиньони оёғини синдириш учун пул таклиф қилишганди»\n«Сельта» собиқ ҳимоячиси Фернандо Касерес бир неча йил аввал «Барселона»га қарши ўйинда Роналдиньога жароҳат етказиш учун унга пул таклиф қилинганлигини ошкор қилди.\n«Ўшанда Роналдиньо Каталонияда ажойиб ўйинлар намойиш этаётган эди. Биз Вигода «Барселона»га қарши ўйинда майдонга тушдик. Роналдиньо биринчи маротиба мени алдаб ўтаётганида, орқадан оёғига уриб йиқитдим. Ўрнида тураётганида ёрдам бериб, унга «сени оёғингни синдириш учун 3 минг евро таклиф қилишди», деб очиғини айтдим. У эса менга қарата «Агар мени тўхтата олсанг, бемалол» дея жавоб берди. Тўғриси, дастлабки уринишдан кейин ўзим ҳам қўрққандим, шу боис бошқа жароҳат етказишга уринмадим. Шунга қарамай у майдонда жаҳл билан тўп суриб, ажойиб ўйини билан катта таассурот қолдирганди», - дея Касереснинг сўзларини келтирмоқда Soccer Laduma.\nМаълумот учун, аргентиналик ҳимоячи Фернандо Касерес фаолияти давомида «Ривер Плейт», «Сарагоса», «Бока Хуниорс», «Валенсия», «Сельта» клубларида тўп суриб, 2007 йилда 38 ёшида бутсасини михга илган.


2021 йилда 7 миллионга яқин истеъмолчининг ҳуқуқи бузилган. Уларга етказилган моддий зарар миқдори — 150 миллиард сўмдан зиёд. Бу ҳақда АОКАда ўтказилган брифингда Истеъмолчилар ҳуқуқларини ҳимоя қилиш агентлиги директори ўринбосари Аъзам Қурбонов маълум қилди.\nҚайд этилишича, 2021 йилда истеъмолчилар ҳуқуқлари бузилиши юзасидан агентликка 26 249 та шикоят келиб тушган. Мурожаатларни кўриб чиқиш ва ўтказилган ўрганишларда 7 млн нафарга яқин истеъмолчиларнинг ҳуқуқлари бузилганлиги ҳамда уларга 150 млрд сўмдан ортиқ моддий зарар етказилганлиги аниқланди.\nКўриб чиқилган мурожаатларнинг 81 фоизи қаноатлантирилган ва ҳуқуқий ёрдам бериш орқали ҳал этилган.\nАҳолининг коммунал соҳага оид муаммолари бўйича август-декабрь ойларида жойларда қабул қилинган 3 960 нафар истеъмолчининг 59,7 фоиз муаммоси жойида ҳал қилинган, 38 фоизи бўйича тегишли ҳуқуқий тушунтириш берилган.\nИстеъмолчилардан келиб тушган мурожаатлар, агентлик иш режаси ва бошқа идоралар томонидан тақдим этилган маълумотлар асосида ўтказилган 826 та ўрганиш ва таҳлилларда истеъмолчилардан жами 127 млрд сўм миқдорида ортиқча ҳақ олингани аниқланди.\nИстеъмолчилар ҳуқуқларини ҳимоя қилиш ва реклама тўғрисидаги қонун ҳужжатлари бузилиши юзасидан 337 та субъектга иш қўзғатилиб, қонунбузилиши ҳолатларини тугатиш юзасидан кўрсатма берилган. 44 нафар ҳуқуқбузарга нисбатан маъмурий баённомалар расмийлаштирилиб, тегишли судларга юборилган ва 32 нафар шахсга нисбатан жами 12,4 млн сўм миқдорида маъмурий жарима белгиланган.


Қозоғистонда кун давомида 442 та COVID-19 касаллиги аниқланди\nЎтган кун давомида Қозоғистонда коронавирус инфекцияси ҳолати сифатида 442 бемор қайд этилди, деб хабар қилди Соғлиқни сақлаш вазирлиги 2 ноябрь, душанба куни эрталаб.\nБеморларда салбий ПЦР тести туфайли яна 41 ҳолат асосий статистикага киритилмаган. Шунингдек, бешта янги ўлим ҳолати ҳам қайд этилди.\nЎтган ойнинг охиридан бошлаб тест натижаларининг ижобий ҳолати сони яна юзтадан ошиб кетди. Сўнгги ҳафталарда инфекцияни юқтириш бўйича Шарқий Қозоғистон вилояти етакчилик қилмоқда. Ҳокимият минтақадаги эпидемиологик вазиятнинг ёмонлашувига изоҳ берар экан, четдан олиб келинган ҳолатлар ва чегараолди ҳудудларда касалланишнинг кўпайганига ишора қилмоқда. 1 ноябрдан бошлаб минтақада Шарқий Қозоғистон вилоятига кириш ва чиқиш чекланган.\nУмуман олганда, мамлакатда 150 863 юқтириш ҳолатлари рўйхатга олинган, шу жумладан COVID-19 белгилари бўлган пневмониянинг 38 003 та ҳолати (1 августдан бошлаб), унда ПЦР синовлари ҳар доим ҳам коронавирус инфекциясининг мавжудлигини аниқлай олмайди.\nКун давомида 114 киши ижобий синовдан ўтган беморлар орасида, 32 киши салбий тест билан касалланганлар орасида тузалди. Мамлакат бўйича умуман 135 333 киши соғайган, шундан 28 819 нафари COVID-19 белгилари билан пневмониядан даволанган деб ҳисобланади.\nЭпидемия бошланганидан бери 1 857 киши расмий равишда COVID-19 дан ўлган деб тан олинди. Яна 402 ўлим «пневмония» натижасида қайд этилган.\nСоғлиқни сақлаш вазирлиги лаборатория томонидан тасдиқланмаган ҳолатлар бўйича минтақалар бўйича статистик маълумот бермайди. Шунингдек, вазирлик Жаҳон соғлиқни сақлаш ташкилотининг тавсияларига асосланиб, COVID-19 ва «пневмония» статистикасини бирлаштиришдан бош тортмоқда. Бирлаштирилган маълумотлар август ойининг бошидан бери ЖССТ веб-сайтида эълон қилинди.


Туя Расулуллоҳ (соллаллоҳу алайҳи ва саллам)га сажда қилди - Mehrob.uz\nМақолалар access_time14-сентябр 2017, 13:39\nТабарий Иёс ибн Саламадан у отасидан ривоят қилади: "Умар ибн…\nМақолалар access_time29-июль 2020, 19:54\nҲадис илми мактабига ҳужжатлар қабул қилиш давом этмоқда\nЯнгиликлар access_time2-июль 2019, 14:07\nЎзбекистон Республикаси Президентининг 2018 йил 16 апрелдаги ПФ- 5416-сон…\naccess_time8-май, 15:01 visibility172\n«Ансорларнинг суғоришда ишлатадиган туялари бўларди. Ўша туя уларга бўйсунмай, ҳеч кимни миндирмай қўйди.\nАнсорлар Расулуллоҳ (соллаллоҳу алайҳи ва саллам) ҳузурларига келиб: “Бизларни суғоришда ишлатадиган туямиз бор эди. У бизга бўйсунмай, юк орттирмай қўйди. Энди хурмо ва экинларимиз чанқаб қолди”, дейишди.\nРасулуллоҳ (соллаллоҳу алайҳи ва саллам) саҳобаларга қараб: “Туринглар, мен билан юринглар”, дедилар. Барчалари боққа боришди. Боғнинг бир четида ўша туя ўтлаб юрарди. Набий (соллаллоҳу алайҳи ва саллам) у томонга юрдилар.\nАнсорлар: “Эй Аллоҳнинг расули! Эҳтиёт бўлинг! У итдек қутурган, яна ташланиб қолмасин”, дейишди. Расулуллоҳ (соллаллоҳу алайҳи ва саллам): “Мендан хавотир олманг, у зарарсиз”, дедилар.\nТуя Расулуллоҳ (соллаллоҳу алайҳи ва саллам)ни кўриб, у киши томон кела бошлади. Олдиларига етиб келгач, сажда қилган ҳолида йиқилди. Расулуллоҳ (соллаллоҳу алайҳи ва саллам) унинг пешонасидан ушладилар. Туя, илгари ҳеч кўрилмаган ҳолат, итоаткор бўлиб қолди ва ишлашга киришиб кетди.\nСаҳобалар: “Эй Аллоҳнинг расули! Бу ақлсиз ҳайвон сизга сажда қилди, ваҳоланки, бизлар ундан кўра сажда қилишга ҳақлироқмиз”, дейишди.\nРасулуллоҳ (соллаллоҳу алайҳи ва саллам): “Агар инсонга сажда қилиш мумкин бўлганида, ҳақҳуқуқи катта бўлгани учун, аёлларни ўз эрларига сажда қилишга буюрган бўлардим. Жоним измида бўлган Зотга қасам, агар бу туянинг оёғидан боши устигача чақаяра босиб, йиринглаб кетса, ҳатто уни еб битирса ҳам, туя ишлашдан тўхтамайди”, дедилар».\nСаҳиҳ ҳадис. Имом Аҳмад ривояти (3/159).\nТуя ва бошқа ҳайвонлар, Расулуллоҳ соллаллоҳу алайҳи ва салламга сажда қилишди\nНабий соллаллоҳу алайҳи ва салламнинг хушбўй терлари


Фойда солиғи тўловчилар сони 22,8 мингтага, ҚҚС тўловчилар 19 мингтага, айланмадан олинадиган солиқ тўловчилари сони 16,7 мингтага кўпайган.\nДавлат солиқ қўмитаси 2022 йилнинг I чораги юзасидан солиқ тушумларига оид маълумотларни тақдим этди.\nЙилнинг биринчи чорагида бюджетга солиқ даромадлари 34, 495,1 млрд сўмни ташкил қилиб, ўтган йилга нисбатан 17 фоиз ўсиш қайд этилган.\nҚўшилган қиймат солиғи бўйича тушум – 7,5 трлн сўмни ташкил этиб, умумий ўсиш 27 фоизга етди. Бу солиқ тури бўйича тушумлар ўсишида Навоий вилояти (93 фоиз), Тошкент шаҳри (86 фоиз) ва Фарғона вилояти (83 фоиз) етакчилик қилди.\nСолиқ қўмитаси ҚҚС тушумларининг ошишини солиқ маъмурчилигининг рақамлаштирилиши орқали қўшилган қиймат занжиридаги узилишларнинг олдини олиш имконияти кенгайтирилгани билан изоҳлаган.\n“Бундан ташқари, харид чеклари тақдим этилишини рағбатлантириш институтининг жорий этилиши кенг жамоатчилик фаоллигини ошириб, айланмадан олинадиган солиқ тушуми 1,3 баравар ўсди”, – дейилади хабарда.\nШунингдек, деярли барча солиқ турлари бўйича солиқ тўловчилар сони ошган. Хусусан, фойда солиғи тўловчилари 22,8 мингтага, ҚҚС 19 минг, айланмадан олинадиган солиқ тўловчилари сони 16,7 мингтага кўпайган.\nЭслатиб ўтамиз, жорий йилда Давлат бюджети даромадларининг салкам учдан бир қисми ОКМК ва НКМК ҳиссасига тўғри келиши кутилмоқда. Мазкур икки комбинатнинг бюджет шаклланишидаги ўрни 31,33 фоизга етиши прогноз қилинган.\nАввалроқ, гўшт, ўсимлик ёғи ва картошка импорти 2022 йилнинг охиригача қўшилган қиймат солиғидан озод этилгани эълон қилинган эди.\nЖорий йилнинг апрел ойи охирида Давлат солиқ қўмитаси самарасиз ва алоҳида шахсларга берилган солиқ имтиёзларини бекор қилиш устида иш олиб бораётганини маълум қилганди.


Сайт ҳақида - Tafsilot.uz\n«Tafsilot.uz» — ахборот-таҳлилий, ҳуқуқий-маърифий сайт. Нашр Ўзбекистон ва жаҳонда юз бераётган энг муҳим ҳодисаларни, ҳуқуқий-маърифий йўналишдаги долзарб мавзуларни таҳлилий асосда ёритишни мақсад қилган.\nЛойиҳа 2016 йилнинг январидан ишга туширилган. 2016 йилнинг 27 апрелида ОАВ сифатида давлат рўйхатидан ўтказилган. Гувоҳнома рақами: 1100. Муассис: «Langar Media» МЧЖ.\n«Facebook», «Twitter», «Instagram», «Odnoklassniki» ижтимоий тармоқларида саҳифаларимиз, шунингдек, «Telegram»да эса расмий каналимиз (@tafsilotuz) ишлаб турибди.


17:19 / 06.03.2017\nҚирғизистон давлат рўйхатдан ўтказиш хизмати фуқаролик ҳолати далолатномалари актларини қўлда тўлдиришни тақиқлаш ниятида. Бу ҳақда «24.kg» агентлиги хизмат раиси ўринбосари Достон Дўгоевга асосан хабар берди.\nУнинг сўзларига кўра, туғилганлик, ўлим, никоҳ қайд этилгани ёки бекор қилингани ҳақидаги гувоҳномани сохталаштириш жуда осон. «Бу ҳужжатлар қўлда тўлдирилади. Сиёҳни ўчириш кифоя. Бу ҳужжатларни текшириш дастури йўқ», - деган Достон Дўгоев.\nУнинг қўшимча қилишича, давлат рўйхатдан ўтказиш хизмати гувоҳномалар бланкаларини ўзгартиришни режалаштирган. «Ҳимоя кучаяди. Бундан ташқари, биз қўлда тўлдиришни тақиқлаймиз. Бу фуқаролик ҳолатининг барча далолатномаларига тегишли», - дея таъкидлаб ўтди амалдор.


Шавкат Мирзиёев Шуманайга нега кўп келиши сабабини айтди- Kruz.uz\nШавкат Мирзиёев Шуманайга нега кўп келиши сабабини айтди\n12:38, 22.01.2017 2379 0 Шўмоной тумани\nШуманай тумани Қорақалпоғистоннинг энг олис туманларидан бири ҳисобланади. Мамлакатимиз Президенти Шавкат Мирзиёев ҳудудга ташрифи чоғида ушбу туманда бўлиб, уни ижтимоий-иқтисодий жиҳатдан ривожлантириш бўйича олиб борилаётган жараёнлар билан танишди. Президентимиз иштирокида кичик бизнес субъектлари вакиллари, фермерлар билан бўлиб ўтган мулоқотда ҳам тадбиркорликни ривожлантириш мавзуси давом эттирилди. Бу ҳақда Кун.уз хабар бермоқда.\n"Қорақалпоғистоннинг ҳамма туманларига кўп келаману, лекин Шуманайга кўпроқ келганим - ҳақиқат. Нега десангиз, Шуманай марказимиздан узоқроқ, шароити ҳам оғирроқ. Тизим ва режаларимиз натижасида мана Шуманайда ҳам ўзгаришлар бўляпти, ҳақиқатда сезиляпти. Агар эртанги кунимизни тасаввур қиламиз десак, Шўманайда ҳам тадбиркорликни қўллаб-қувватласак, туманимизда ҳамма соҳалар бўйича ўзгаришлар бўлади. Нега десангиз, тадбиркор ҳам ўзини боқади, ҳам халқни боқади, ҳам давлатга мададкор бўлади.\nМен "Тадбиркор бой бўлса, давлат ҳам бой бўлади", деб бежиз айтмадим. Нима учун халқ қабулхоналарини йўлга қўйдик? Одамлар билан мулоқот қилиш учун. Нима учун халқ билан мулоқот ва инсон манфаатлари йили деб эълон қилдик? Чунки агар биз халқ билан мулоқот қилмасак, уларнинг манфаатини била олмаймиз.\nСизлар - келажагимиз заминисизлар. Бу бировга ёқадими, ёқмайдими, болаларингиз, дўстларингиздан сиқиб, пулларингизни қўйиб, ҳам ўзларингиз, ҳам тумандаги одамларга ишчи ўринлар яратганингизнинг ўзи - улуғ иш. Прокурорлар, ички ишлар ходимлари, солиқчилар - булар ҳаммаси сизларга хизмат қилади. Сизларнинг йўлингиздаги тўсиқларни йўқ қилсак, буни кўриб ёшларимиз ҳам сизларга эргашади.\nТадбиркор одам тадбиркор бўлмаган одамга нисбатан яхши яшайди. Сизлар дунёда нималар рўй бераётганига бефарқ одам эмассизлар, шунинг учун натижага эришяпсизлар. Шу муносабат билан ҳаммангизга раҳмат демоқчиман. Келажакка ишониб-инониб, орқага қарамай, ишлашингиз керак - мана шундай вақт келди.\nШуманай туманида Худо хоҳласа, 2-3 йилда кескин ўзгариш бўлади. Бугунги эришган марра эртага марра эмас. Катта-катта марраларни кўзлаш керак, катта лойиҳалар устида ишлаш керак. Сиз тадбиркорлар бирлашиб, ўзингизнинг Шуманай тумани тақдирига бефарқ бўлмасдан ҳамжиҳатликда ҳаракат қилсангиз - ана шунда натижа бўлади. Ҳаммангизга мана шундай астойидил ишга киришганингиз учун миннатдорчилик билдириб, оилавий тинчлик, сихат-саломатлик, нимаики ниятларингиз бўлса, барчаси амалга ошишини тилайман", - дея ўз сўзларига якун ясади давлатимиз раҳбари.\nШавкат МирзиёевШавкат Мирзиёев ҚорақалпоғистондаШўманай\nФилиппин Сув Б Про-Лига Ассалом Кегейлид Гулжаҳан Сейтназарова косметик буюм қалампир Ўзсаноатқурилишбанк ретро


21 МИЛЛИОН СЎМЛИК КИТОБ ТУМАН МАРКАЗИЙ КУТУБХОНАСИГА СОВҒА ҚИЛИНДИ | "Оила" маркази\n21 МИЛЛИОН СЎМЛИК КИТОБ ТУМАН МАРКАЗИЙ КУТУБХОНАСИГА СОВҒА ҚИЛИНДИ\n“Оила” марказининг Тошкент вилояти Зангиота тумани ва ҳамкор ташкилотлар ташаббусида “Китоб ва китобхон — инсон маънавияти кўзгуси” мавзусида тарғибот тадбири ўтказилди. Маҳаллаларда ижтимоий, маънавий-маърифий муҳитни янада соғломлаштиришга қаратилган мазкур тадбирда китоб марафони ҳам ташкил этилди. Марафонда 86 та маҳалла фуқаролар йиғини ходимлари ва ҳомийлар томонидан туман марказий кутубхонасига 21 миллион сўмлик китоблар совға қилинди.\nМарафон “Комиллик китобхонликдан бошланади” мавзусидаги ижодий кечага уланиб кетди. Кечага таклиф этилган машҳур шоир ва қўшиқчилар барчага аъло кайфият улашиш билан бирга, оилаларда китобхонликни анъанага айлантириш борасидаги таклифларини беришди. Тадбирда иштирок этган болалар ва уларнинг ота-оналари катта завқ олдилар.\n— Вилоятимиз туманида шундай бой кутубхонамиз бўлиши жуда ҳам яхши, аммо энди одамларни кутубхонага жалб этиш йўллари устида ҳам ишлашимиз керак, — дейди “Оила” маркази Тошкент вилояти бошқармаси мутахассиси Умида Мансурова. — Ҳар бир оилада китоб ўқилса, шу оиладаги болаларда ҳам мутоалаа завқи шаклланади. Ота-оналар ўғил-қизлари қўлидан етаклаб туманимиздаги кутубхонага келиб, фарзандларини аъзо қилдирсалар. Ёшига мос, ўқишли адабиётларни фарзандларига тавсия қилсалар, қандай соз бўларди. Шу йўл билан ёшларни кутубхонага, китобхонликка ўргатолган бўлардик.


Қирғизистон президенти Сооронбай Жээнбеков истеъфога чиқди. Бу истеъфо амалда янги бош вазир Садир Жапаровнинг талаби билан рўй берди. Жапаров 14 октябрь куни Жээнбеков билан учрашув ўтказган ва талабини билдирган, аммо президент лавозимини тарк этишни истамаганди. Бу ўзгаришлар Жапаров қамоқхонадан озод этилган намойишлар фонида бўлмоқда.\nҚирғизистон президенти Сооронбай Жээнбеков бугун, 15 октябрь куни, қирғиз халқига мамлакатдаги мавжуд ижтимоий-сиёсий вазият туфайли мурожаат билан чиқди.\n«Азиз ватандошлар! Мамлакатимиз пойтахти Бишкек шаҳрида ижтимоий-сиёсий вазият кескинлигича қолмоқда. Кеча Жўқорғи Кенгеш ҳукумат таркибини тасдиқлади, мен Қирғизистон Республикаси президентининг тегишли лавозимларга тайинлаш тўғрисидаги фармонларини имзоладим. Аммо, бу кескинликни юмшата олмади.\nМен учун Қирғизистонда тинчлик, мамлакат яхлитлиги, халқимизнинг бирлиги ва жамиятдаги осойишталик ҳамма нарсадан устундир. Мен учун ҳар бир ватандошимнинг ҳаётидан азизроқ нарса йўқ. Мен ҳокимиятда интилмайман. Қирғизистон тарихида ўз халқига ўқ отган ва қон тўккан президент сифатида қолишни истамайман. Шу сабабли истеъфога чиқишга қарор қилдим. Мен Жапаровни ва бошқа сиёсатчиларни пойтахтдан ўз тарафдорларини олиб чиқиб, Бишкек аҳолисига тинч ҳаётни қайтаришга чақираман. Ҳеч қандай ҳокимият мамлакатимиз бир бутунлиги ва жамиятдаги тотувликдан устун эмас», дейилади президент сайтида жойлаштирилган баёнотда.\nШу кунларда Жээнбеков янги бош вазирнинг истеъфо тўғрисидаги талабини рад этганди.\nЧоршанба куни тонгда у Жапаровни ҳукумат раҳбари этиб тайинлаганди. Бу иккинчи уринишда рўй берди. Парламентнинг биринчи тайинлови президент томонидан рад этилган, у буни бош вазирни тайинлаш учун ўтказилган йиғилишда парламентда етарли миқдорда депутатлар иштирок этмагани билан изоҳлаганди.\nПрезидент Жапаровни бош вазирликка тайинлаши билан у президентнинг истеъфосини талаб қила бошлади.\n«Президентнинг истеъфоси - халқ талаби. Бугун мен президентнинг олдига кираман, биз бу масалани ҳал қиламиз», - деганди Жапаров журналистларга.\nБу вақтда ҳукумат биноси олдида Жапаровнинг тарафдорлари йиғилган ва президент истеъфосини талаб қилиб митинг бошлаганди.\nПрезидент билан учрашувда янги бош вазир яна бир бор ундан зудлик билан истеъфога чиқишни талаб қилган. Бу ҳақда президент матбуот хизмати ҳам хабар берган. Чоршанба кунги учрашув вақтида президент бу талабни бажаришдан бош тортганди.\n«Президент 9 октябрь куни баён қилинган позициясида қатъий турибди: у мамлакатни ҳуқуқий йўлга қайтаргач — парламент сайлови ўтказилганидан ва президентлик сайлови эълон қилинганидан кейин истеъфога чиқади», деганди президент матбуот котиби Толгонай Стамалиева.\n«Сооронбай Жээнбеков яна бир бор ҳозирда президент лавозимини тарк этишга ҳақли эмаслигини таъкидлаб ўтди, чунки бу давлатга зарар келтирадиган воқеалар ривожига олиб келиши мумкин», - дейилган унинг баёнотида.\nЖээнбеков истеъфо ҳақидаги баёнотида яна бир бор ўйлаб кўрганини айтиб ўтган: «Афсуски, тажовуз сусаймаяпти, зудлик билан истеъфога чиқишим ҳақида талаб давом этмоқда. Ҳозирги вазият икки томонлама зиддиятга яқин. Бир томондан - намойишчилар, бошқа томондан - ҳуқуқни муҳофаза қилиш идоралари. Ҳарбий хизматчилар ва ҳуқуқни муҳофаза қилиш идоралари давлат қароргоҳини ҳимоя қилиш учун қурол ишлатиши шарт ҳисобланади. Бундай ҳолда, қон тўкилади, бу муқаррар. Иккала томонни ҳам фитналарга берилмасликка чақираман».\nЧоршанба куни Жапаровнинг тарафдорлари президент истеъфога чиқишдан бош тортганидан норози бўлиб, комендантлик соати амал қилаётганига қарамай, «Ала-Арча»даги президент қароргоҳига бориш ниятларини билдиришди.\nЖапаров кечқурун ўз тарафдорлари олдига келди ва эртагача тарқалишни сўради. Бишкек ИИББ ҳам акция иштирокчиларидан комендантлик соати чораларига амал қилиб, тарқалишни сўради. Бироз вақт ўтиб намойишчиларнинг бир қисми автобусларга ўтиришди ва «Оқ-Кема» меҳмонхонасига йўл олишди, улар сўнгги кунларни шу ерда ўтказишмоқда, бир қисми эса қароргоҳ томон йўл олган.\nПайшанба куни Жапаровнинг тарафдорлари қароргоҳга яқин жойда тўпланаётгани маълум бўлди. «Интерфакс» мухбири бу ерга мингга яқин киши келганини хабар қилган, ТАСС агентлиги хабарида «Ала-Арча»га бир неча автобус ва ҳарбий юк машиналарида милиция ходимлари ва ҳарбий хизматчилар келтирилгани айтилган.\nЖээнбековни уч йил муқаддам - 2017 йилнинг 15 октябрида президент этиб сайлашганди. Sputnik Қирғизистон маълумотида қайд этилишича, ушбу мамлакатнинг барча президентлари 61 ёшида истеъфо берган, Жээнбеков бешинчиси бўлди.\nЖапаров 51 ёшда, у икки марта Қирғизистон парламенти депутатлигига сайланган, у худди Жээнбеков каби шимолдаги Иссиқкўл областида туғилган. 2017 йил августида Бишкек суди уни давлат амалдорини гаровга олишда айбдор деб топиб, 11,5 йил муддатга озодликдан маҳрум этганди. Бу иш 2013 йилда «Қумтор» конини миллийлаштириш талаби билан ўтказилган митингдан кейин очилганди. Ўшанда Жапаров бошлиқ намойишчилар Қоракўлда Иссиқкўлнинг ўша вақтдаги губернатори Эмилбек Каптагаевни гаровга олишганди.\nШу йилнинг 6 октябрига ўтар кечаси Бишкекдаги тартибсизликлар вақтида намойишчилар бўлажак бош вазирни озод қилишди. Бу намойишлар 4 октябрь куни ўтказилган парламент сайловларидан кейин бошланганди, сайловда мухолифатчи партияларнинг бирортаси парламентда ўрин ололмаганди.\nШундан сўнг, намойишчилар парламент биносига бостириб киришди, МСК сайлов натижаларини бекор қилди, кўп ўтмай парламент депутатларининг бир қисми Жапаровни бош вазир лавозимига тасдиқлашди.\nҚирғизистоннинг янги бош вазири президент истеъфосини талаб қилмоқда. Президент эса бунга рози эмас\nТартибсизликлар вақтида Жапаров билан бирга мамлакатнинг собиқ президенти Алмазбек Атамбоев ҳам озод этилганди. У коррупция ва жиноий тўдабошининг ноқонуний қўйиб юборилиши билан боғлиқ ишлар туфайли 11 йилга қамалганди. Атамбоевнинг тарафдорлари уни Миллий хавфсизлик давлат қўмитаси қамоқхонасидан озод этишганди. Аммо у 9 октябрь куни яна қўлга олинди.


Қорақалпоғистонда илк бор пахтани кластер усулида етиштириш йўлга қўйилмоқда- Kruz.uz\n10:43, 19.06.2018 1030 0 Элликқалъа тумани\nҚорақалпоғистон Республикасидаги 3473 фермер хўжалигининг 87791 гектар ерида парваришланаётган ғўза навлари баравж ўсмоқда. Бу ҳақда ЎзА хабар берди.\nДалада иш қизғин, айни пайтда яганалаш ва бегона ўтлардан тозалаш ишлари якунига етказилди.\n— Энг муҳими, бу ишларга бюджет ташкилоти ёки бошқа муассасалардан ходимлар жалб қилинмади, — дейди Қорақалпоғистон Республикаси Бандлик ва меҳнат муносабатлари вазирлиги ходими Мақсет Измуратов. — Июнь ойида ҳудудда 24118 ишсиз фуқаро жамоат ишларига жалб қилиниб, бунга 9 миллиард 582 миллион сўм ажратилди. Шундан 19796 фуқаро қишлоқ хўжалиги ишларига жалб қилинди. Уларга 6 миллиард 312 миллион сўм маблағ сарфланди.\nҚорақалпоғистонда жорий йилда илк бор пахтани кластер усулида етиштириш йўлга қўйилмоқда.\nЭлликқалъа туманида «Bo`ston cluster» масъулияти чекланган жамияти ташкил этилиб, у ерда 381 фермер хўжалиги томонидан 11040 гектар майдонда пахта етиштириш режалаштирилган. Жамият ва фермер хўжаликлари ўртасида шартномалар тузилди.\nМазкур шартномаларга асосан фермер хўжаликлари томонидан жами 24264 тонна пахта етказиб берилади. Етиштириладиган хом ашёдан 9000 тонна тола олиниб, 8000 тонна ип-калава тайёрланиши ва ушбу маҳсулотдан 5 миллион погонометр жинси матоси ишлаб чиқарилиши режалаштирилган. Шу билан бирга, жамият томонидан 150 иш ўрни яратилган бўлиб, йил якунига қадар бу кўрсаткични 600 га етказиш режалаштирилган.\n10:21, 21.06.2019 1879\n13:58, 19.06.2019 1295\n11:54, 19.06.2019 1668\n22:55, 15.06.2019 2842\nўзаро жанжал “Ёш китобхон” чипта йўқ Орзу лайнери «Ҳоким ва ёшлар» учрашуви #GenderUz Ҳасратли она Ёшлар иттифоқи Беруний тумани кенгаши "Дўстлик" канали Ойбек Нурбоев\n11:38, 24.06.2019 1250


«ТАЪЛИМ ТЎҒРИСИДА»ГИ - Ўзбекистон овози газетаси\nТаълим тизимига ҳар бир давлат, ҳар қайси мамлакатда энг муҳим ва устувор масала сифатида қаралади. Аслида ҳам, қачонки фуқаролар маърифатли, маънавиятли ва мустаҳкам соғликка, билимга эга бўлса, ўша давлат қудратли бўлади. Вақт, тараққиёт таълим тизимида ҳам янгиликлар яратишни тақазо этади. Шундан келиб чиқиб, янги таҳрирда тайёрланган таълим тўғрисидаги қонун лойиҳаси парламент фракциялари ва қўмиталар йиғилишларида атрофлича муҳокама қилинмоқда. Ўзбекистон ХДП фракцияси аъзолари ҳам мазкур лойиҳасини кенг муҳокама қилди.\nТаъкидландики, ушбу лойиҳа маориф тизимидаги мавжуд муаммоларни бартараф этишга хизмат қилиши лозим. Соҳани тубдан такомиллаштириш ва таълимни халқаро ҳамжамият билан уйғунлашган ҳолда олиб бориш учун кенг имкониятлар яратиш назарда тутилган.\n— Лойиҳага катта ёшдагилар таълими, махсус таълим, инклюзив таълим, якка тарибда педагогик фаолият билан шуғулланиш масалалари билан боғлиқ моддалар киритилмоқда, — деди Олий Мажлис Қонунчилик палатасидаги ЎзХДП фракцияси аъзоси Абдуғаффор Қирғизбоев. — Шунингдек, давлат-хусусий шериклик, инвестиция киритиш, давлат назоратини таъминлаш, муассасаларнинг ўзини ўзи баҳолаши ҳам назарда тутилмоқда. Асосийси, таълим иштирокчиларининг ҳуқуқлари, мажбуриятлари ва жавобгарлиги, соҳада экспериментал ва инновацион фаолият ҳамда шу каби бошқа янги асосий моддалар ўрин олмоқда.\nЯнги таҳрирдаги лойиҳада таълим олувчиларни ўқиши ёки педагог кадрларни ўз фаолияти билан боғлиқ бўлмаган бошқа ишларга жалб этишнинг тақиқланиши назарда тутилган. Бундай ҳолатларга йўл қўйилса, муассаса раҳбари жавобгар этиб белгиланмоқда. Соҳадаги давлат бошқарув органларининг ваколатлари ва таълим муассасаларининг фаолияти эркинлигини кенгайтириш ҳам лойиҳа моддаларида акс эттирилган.\nУмуман олганда, мазкур лойиҳа узоқ ўйланган, аҳолининг талаб ва таклифлари, фикр-мулоҳазаларини инобатга олган ҳолда қайта тайёрланди. Ўқитувчилар ҳамда ўқувчиларнинг манфаатлари кенгайтирилиб, ҳуқуқлари янада мустаҳкамланмоқда. Улардан талаб қилинадигани фақатгина пухта билим бериш.\n— Ҳаракатлар стратегиясида белгиланган вазифалардан келиб чиқиб, таълим тизимини тубдан ислоҳ қилиш борасида катта ишлар амалга оширилмоқда, — деди Олий Мажлис Қонунчилик палатасидаги ЎзХДП фракцияси аъзоси Шуҳрат Турсунбоев. — Аммо бу борада ҳаёт талабидан келиб чиқаётган масалалар, ечимини кутаётган муаммолар ҳам оз эмас. Масалан, ўқитувчига бўлган муносабат, дарслик ва ўқув қўлланмаларининг мазмун-моҳияти, сифати, ота-онанинг бола тарбиясидаги масъулияти билан боғлиқ масалалар ҳам борки, улар миллат тақдирига бефарқ бўлмаган ҳар қандай кишини ўйлантиради.\nБугун мамлакатимиз аҳолиси 33,5 миллион нафардан ортиқ. Унинг 60 фоиздан кўпроғи 30 ёшгача бўлган ёшларни ташкил этади. Фарзандларимизни асраш, уларга тўғри таълим-тарбия бериш эса ҳар биримизнинг ҳам ота-она, ҳам мутахассис, ўқитувчи сифатидаги бурчимиздир. Шунинг учун Президентимиз мазкур масалани давлатнинг энг муҳим вазифаси даражасида кўрмоқда. Ўқитувчи ва мураббийлар, тарбиячилар меҳнатини қадрлашга эътибор кучайди. Уларнинг ойлик маоши бир неча баробарга оширилди, моддий ва маънавий рағбатлантиришга алоҳида аҳамият берилмоқда. Демак, ўқитувчи ўз мақомини қайта тиклади. Эндиликда, уларга қўйиладиган талаб ҳалол ва виждонан ишлаш, ўғил-қизларимизга тўғри ва муносиб билим беришдан иборат.\nМана шулар инобатга олинган ҳолда янги таҳрирдаги қонун лойиҳаси тайёрланди. У сўнгги икки ярим йил ичида соҳадаги ижобий ўзгаришларни қамраб олишга қаратилгани билан ҳам аҳамиятлидир. Лойиҳада таълим соҳасида кўп қўлланиладиган «таълим ташкилоти», «давлат аккредитацияси», «инклюзив таълим», «таълим кампуси», «икки томонлама диплом («Double diploma»)» каби асосий тушунчаларга изоҳ берилмоқда. 11 йиллик умумий ўрта таълимнинг жорий этилиши, касб-ҳунар коллежларининг ислоҳ қилиниши натижасида узлуксиз таълим турларидаги ўзгаришлар ўз аксини топмоқда.\nҚонун лойиҳасига оиладаги таълим ва мустақил равишда таълим олиш, таълим жараёни қатнашчиларини ижтимоий ҳимоя қилиш билан бир қаторда, таълим олувчилар ва ота-оналарнинг (қонуний вакилларнинг) ҳуқуқлари, мажбуриятлари ҳамда жавобгарлигини белгилашга оид меъёрлар киритилган.\nЭътиборли жиҳатларидан яна бири, таълимга оид ташкилотларнинг ҳуқуқий мақоми, уларни тузиш, қайта ташкил этиш ва тугатишга оид янги меъёрлар ўрин олмоқда.\nРеспубликамиз таълим соҳасида нодавлат таълим хизматлари учун кенг имкониятлар яратилгани боис, нодавлат таълим муассасаларини ташкил этиш ва фаолиятини лицензиялашга оид тартиблар белгилаб қўйилмоқда. Хорижда ўқиш, чет эл давлатларида таълим олганлик тўғрисидаги ҳужжатларнинг тан олиниши масалалари алоҳида моддаларда кўрсатилмоқда. Қонун лойиҳасида илк бор мамлакатимизда бутун умр таълим концепцияси илгари сурилмоқда. Хулоса қилиб айтганда, янги қонун лойиҳаси бугунги даврга халқаро стандартларга ҳар томонлама мос ва хос равишда ишлаб чиқилган. Табиийки, қонун айрим жузъий камчиликлар, таҳрирдаги хатолардан ҳам холи эмас. Бироқ мазмунан ва моҳиятан такомиллиштирилган лойиҳани фракциямиз аъзолари қўллаб-қувватлади.\nЙиғилишда мазкур қонун лойиҳасининг нақадар муҳим ва зарурлигини эътиборга олган ҳолда, уни умумхалқ муҳокамасига киритиш лозимлиги таъкидланди.


"Фулхем" "Ливерпул"нинг икки футболчисини сотиб олмоқчи » Бугунги футбол янгиликлари Узбекистон ва Жахон футболи спорт 2022\nGoal24.uz » Европа жамоалари » Англия » "Фулхем" "Ливерпул"нинг икки футболчисини сотиб олмоқчи\n"Фулхем" "Ливерпул"нинг икки футболчисини сотиб олмоқчи\n“Дачниклар” олий лигада янги мавсум олдидан кучайиб бормоқда.\n"Фулхем" яқинлашиб келаётган трансфер ойнасида "Ливерпул" футболчилари Неко Уилямс ва Такуми Минаминони ўз сафига қўшиб олмоқчи. Бу ҳақда Британия ОAВлари ёзмоқда.\n21 ёшли Уилямснинг мерсисайдликлар билан шартномаси 2025 йилнинг ёзида якунига этади. Футболчининг трансфери 8 миллионга баҳоланмоқда. Уелслик футболчи ўтган мавсумда жамоаси сафида 23 та ўйинда майдонга тушиб, 2 та гол ва 5 та голли узатмани амалга оширган.\nТакуми Минамино шартномаси 2024 йилнинг ёзига қадар амал қилади. Японияликларнинг трансфер нархи 12 млн. Ўтган мавсумда 27 ёшли футболчи жамоаси сафида 24 та ўйинда иштирок этиб, 10 та гол ва 1 та голга ассистентлик қилган.


Имомали Раҳмон 17 август куни Ўзбекистонга келади - Халқ сўзи\n12:12 15 Август 2018 Сиёсат\nТожикистон Президенти Имомали Раҳмон давлат ташрифи билан мамлакатимизга келмоқда. Бу ҳақда Ўзбекистон Президенти матбуот котиби Комил Алламжонов ўзининг Facebook‘даги саҳифасида маълум қилди.\n“Хабарингиз бор, Ўзбекистон Республикаси Президенти Шавкат Мирзиёев шу йил 9-10 март кунлари давлат ташрифи билан Тожикистонда бўлган эди. Энди Тожикистон Республикаси Президенти Имомали Раҳмон давлат ташрифи билан мамлакатимизга келмоқда“, деб ёзади Алламжонов.\nКуннинг иккинчи ярмида “Ўзэкспомарказ”да Тожикистон маҳсулотлари кўргазмаси бўлади. Имомали Раҳмон пойтахтимиздаги “Артел” заводига ҳам ташриф буюриши кўзда тутилган.\nТашриф давомида дастурга ўзгаришлар киритилиши мумкин.


Коронавирус инфекциясига қарши вакцина ишлаб чиқиш билан бутун дунё олимлари шуғулланмоқда. Вируслар эса мутацияга мойил бўлишади. Балким, коронавируснинг ҳаммма типига таъсир қиладиган универсал вакцина ишлаб чиқиш керак бўлар. Бу ҳақда Бош давлат санитария инспектори Нурмат Отабеков маълум қилди.\nОлимлар коронавирус қачонгача давом этишини аниқ башорат қилишдими?\nКўп олимлар касаллик бўйича изланиш олиб боряпти. Олимлар вирус қачонгача давом этишини башорат қилишдими? Бу саволга Бош давлат санитария инспектори Нурмат Отабеков жавоб қайтарди.\nВирусолог коронавирусга қарши энг самарали воситани эълон қилди\nНафас олиш аъзоларини ҳимоя қилиш учун ниқобдан кўра самаралироқ восита мавжуд, дейди Гемалай номидаги Эпидемиология ва микробиология марказининг етакчи илмий ходими, вирусолог Виктор Ларичев. Унинг таъкидлашича, тиббий ниқоб чангларнинг ўтишига имкон беради, аммо қурилиш респиратори бунга йўл қўймайди.\nЎзбекистонда футболга рухсат берилди – фақат бошланиш санасига ойдинлик киритилса бўлгани\nКоронавирус пандемияси дунё футболини маълум муддатга тўхтатиб қўйганлиги рост. Бармоқ билан санарли давлатларда расмий ўйинлар давом эттирилганлигини инобатга олмаганда деярли барча қитъаларнинг барча давлатлари асосий эътиборни инсониятни ҳали даъвоси топилмаган касалликдан қутқаришга қаратди. Футбол ва бошқа соҳалар иккинчи, учинчи... ўнинчи даражадаги ишга айланди.\nРоссия Соғлиқни сақлаш вазирлиги коронавирусга қарши биринчи дори яратилганини тасдиқлади. Бу ҳақда Дори воситаларининг давлат реестри веб-сайтида хабар берилди, деб ёзади “ТАСС”.\nЯпония валиаҳд шаҳзодаси Фумихито ва унинг оиласи аъзолари коронавирус пандемиясига қарши курашаётган тиббий ходимларга ҳимоя кийимлари тикди.\nСаҳифалар: 1 2 3 4 5 ... 34 Кейинги


Бугунги кунда мамлакатимиз раҳбари томонидан Ислом динининг моҳиятини тушунтириш борасида олиб борилаётган ислоҳотлар натижасида мусулмонлар орасида турли савобли ишларга қўл урилмоқда. Бу каби ишлар ижтимоий тармоқлар орқали бутун дунёга кўрсатилмоқда.\nШундай савобли ишлардан бири жума куни Жума намозига бораётган юртдошларимиз учун бепул етказиб қўйиш хизматини ташкил этган киракашлардир. Ижтимоий тармоқларда тарқалган фотосуратларда Дамас русумли такси ҳайдовчиси автомобил салонига эълон осган. Унда "Жума кунлари соат 11:00дан 14:00га қадар йўлкира бепул", "Меҳр-оқибат кўтарилишини олдини олиш мақсадида қўйилган биринчи қадам. Кекса ёшдагилар ва ҳомиладор аёлларга йўлкира бепул" деб ёзилганини кўриш мумкин.\nБу ҳолат ижтимоий тармоқ фойдаланувчилари томонидан мамнуният билан кутиб олинган, буни қолдирилган изоҳлардан ҳам билиб олиш мумкин.\n1082 марта ўқилди\nДругие материалы в этой категории: « ФҲДЁларда имомлар ва отинойилар никоҳланувчилар билан суҳбат ўтказмоқда\tЗиёлилар коррупцияга қарши »


ЎзА - Бухоро шаҳрида қўл жанги бўйича профессионаллар ўртасида жанглар ўтказилади\nБугун қадим ва ҳамиша навқирон Бухоро шаҳрида спортнинг қўл жанги тури бўйича профессионаллар ўртасида R1 йўналишида катта жанглар оқшоми ташкил этилади. Унда Ўзбекистон ҳамда дунё қўл жанги юлдузлари иштирок этади. Бу ҳақда Жисмоний тарбия ва спорт вазирлиги матбуот хизмати хабар берди.\nКеча оқшом Бухоронинг рамзи саналмиш “Арк” қўрғонида спортчилар иштирокида вазн ўлчаш маросими ўтказилди. Аввалига мазкур жангларни “Арк” қўрғони олдида ташкил этиш кўзда тутилган эди. Бироқ, сўнгги паллада жанг ташкилотчилари барчага қулай бўлиши учун баҳсларни Бухоро шаҳридаги Амфитеатр биносига кўчиришга қарор қилди.\nБугун соат 19:00да бошланадиган оқшомда юртимиз шарафини қўл жанги усталари бўлмиш Музаффар Ражабов, Ҳасан Бозоров, Фарруҳ Файзиев, Отабек Ҳамзалиев, Амрилло Жўраев, Мироншоҳ Жаъфаров, Шаҳбоз Турсунов ҳамда Мироншоҳ Олимовлар ҳимоя қилишади.\nҚўл жанги оқшомининг марказий жангида ҳамюртимиз, асли бухоролик Музаффар Ражабов бразилиялик таниқли аралаш қоидалар устаси Майкл Фалькаога қарши рингга кўтарилади. Мазкур жанг чемпионлик камари учун ташкил этилади.\nТаъкидлаш жоиз, профессионаллар ўртасидаги мазкур оқшом Ўзбекистон қўл жанги федерацияси, Бухоро вилояти ҳокимлиги, Бутунжаҳон комбат федерацияси ҳамда бир қатор ташкилотлар ҳамкорлигида ўтказилмоқда.\n“Sport” телеканали ушбу қизиқарли жангларни бугун соат 20:00дан бошлаб тўғридан-тўғри намойиш этишни режалаштирган.


Террига Хитойнинг бир қанча жамоалари 20 млн фунтдан иборат йиллик маош таклиф қилишмоқда » Скачать музыку бесплатно новинки музыки 2016-2017\nТеррига Хитойнинг бир қанча жамоалари 20 млн фунтдан иборат йиллик маош таклиф қилишмоқда\nКомментариев: 0 Просмотров: 145 Дата: 2-02-2016, 11:20 «Челси»ни мавсум якунида тарк этиш нияти ҳақида маълум қилган Жон Терри келгуси фаолиятини Хитой чемпионатида давом эттириши мумкин. The Telegraph нашрининг ёзишича, 35 ёшли футболчига Хитойдаги бир нечта жамоа таклиф билан чиққан. Терри «Челси»дан Англиянинг бошқа жамоасига ўтмаслигини, фаолиятини MLS жамоаларидан бирида давом эттириши мумкинлигини айтганди. Хитойликлар эса унга катта миқдорда, йилига 20 млн фунтлик маош таклиф қилаётгани эса унинг қарорида муҳим ўрин тутиши мумкинлиги айтилмоқда. Бундан олдинроқ, у Мексикадаги «Америка» жамоаси таклифини рад этганди. Эслатиб ўтамиз, «Челси» матбуот хизмати Террига эшиклар ёпилгани йўқлиги, унинг қолиши борасидаги музокаралар олиб борилиши ҳақида хабар қилганди. Маълумот учун, қишки трансферлар вақтида «Челси»нинг бошқа бир футболчиси Рамирес Хитойнинг «Цзянсу Сайнти» жамоасига ўтганди. Унга йилига 10 млн фунт маош белгиланган. - деб хабар бермоқда Stadion.uz нашри.


05:00 / 09.03.2017 2041 pdf Ўқиш режими + -\nДин тўғрисида олиб борилган илмий ишлар натижасидан аён бўладики, диндорлик барча башариятнинг умумий сифати бўлиб, унда қадимгилар ҳам, ҳозиргилар ҳам баробардир.\nҲеч бир халқ динсиз бўлмаган. Кўпчилик олимларнинг фикрича, Аллоҳ, дин каби тушунчалар инсоннинг асли табиатида мавжуд бўлиб, бу тушунчани уларга одатдан ташқари куч, яъни Аллоҳнинг Ўзи бергандир.\nАгар биз миллионлаб ўта ақлли кишиларнинг Аллоҳга ишониш сабабларини санамоқчи бўлсак, саноғига ета олмаймиз. Лекин ана шу сабабларнинг ҳаммаси Аллоҳнинг борлигига далолат берувчи кучли далиллардир. Инсоннинг ақлини лол қолдирадиган нарсалардан бири шуки, мана шу юқорида зикр этилган ҳақиқатни Қуръон 15 аср муқаддам таъкидлаб ўтган.\n«Бас, сен ҳаққа мойил бўлиб, динга юз тут. Бу фитрат, Аллоҳ одамларда яратган асл табиатдир. Аллоҳнинг яратганини ўзгартириб бўлмас. Ушбу дин қаййимдир. Лекин одамларнинг кўпи билмаслар. (Ҳар бир нарсада) Унга қайтгувчи бўлароқ, У зотга тақво қилинг, намозни тўкис адо этинг ва мушриклардан бўлманг». (30, 31-оятлар)\nҚуръон Карим дин инсоннинг асл табиатидаги бор нарса эканини таъкидламоқда. Инсон, аслида, борлиқнинг яратгувчисига ва бу яратгувчининг ягона эканлигига ишонадиган бўлиб туғилади. Агар инсон ўзи ёлғиз қолиб ўйлаб кўрса, муқаррар шундай фикрга келади. Лекин Қуръони Каримда айтиб ўтилганидек, бу ҳақиқатни кўпчилик билмайди. Одамлар диндорлик инсоннинг асл табиатида борлигини тушуниб етмайдилар. Фақат, чуқур ўйлаганлар, илмий изланиш олиб борганларгина буни тушуниб етишлари мумкин. Ҳеч ажабланарли ери йўқ, бу Қуръони Каримнинг мўъжизасидир!\nПайғамбар алайҳиссалом ҳам шу маънода қуйидаги ҳадисни айтганлар:\n«Ҳар бир туғилган бола фақат фитрат (соф-табиат) ила туғилади. Бас, ота-онаси уни яҳудий ёки насроний ёки мажусий қилади», – дедилар».\nБухорий, Муслим, Абу Довуд ва Термизий ривоят қилган.\nИнсонинг бахти, саодати учун жорий бўлган Ислом дини инсоннинг динини муҳофаза қилишни ўзининг бош мақсадларидан бири қилиб белгилаган. Ушбу мақсадга эришиш учун керакли чораларни кўрган.\n1. Ислом шариати динни муҳофаза қилиш учун Инсонларга диндорлик таянчи бўлган иймон асосларини тарғиб қилди ва куфрни қоралади.\n«Расул унга ўз Роббидан туширилган нарсага иймон келтирди ва мўминлар ҳам. Барча, Аллоҳга, Унинг фаришталарига, китобларига, Расулларига иймон келтирди. Унинг Расулларининг бирорталарини ажратмаймиз. Ва эшитдик ва итоат қилдик, (эй Роббимиз,) мағфиратингни сўраймиз ва қайтиб бориш Сенгадир, дедилар». (285-оят)\n«Эй, иймон келтирганлар! Аллоҳга, Унинг Расулига, У Ўз Расулига туширган китобга ва бундан олдин туширган китобга иймон келтиринг. Ким Аллоҳга, Унинг фаришталарига, китобларига, Расулларига ва охират кунига куфр келтирса, батаҳқиқ, қаттиқ адашибди». (136-оят)\nМусулмон одам Аллоҳга, Унинг Расули Муҳаммад соллаллоҳу алайҳи васалламга иймон келтирмоғи лозим. Бу иймон уни ўзини яратган холиқи, доим тарбияткунандалик қилиб турувчи Робби билан боғлайди. Бу иймон уни ўз Робби томонидан юборилган ва уни ҳидоятга бошлайдиган йўлбошчи бўлмиш Пайғамбар ва унинг пайғамбарлиги билан боғлаб туради. Бу иймон уни ўз Робби томонидан ўз Пайғамбарига туширилган илоҳий дастур Қуръони Карим билан боғлаб туради. Бу иймон уни Қуръондан олдин келган илоҳий китоблар билан боғлаб туради.\nИймоннинг асосий унсурларидан яна иккитаси оятнинг иккинчи ярмида, манфий ҳолдаги зикрда, яъни кофирларнинг ҳоли васф қилинганда келган:\n«Ким Аллоҳга, Унинг фаришталарига, китобларига, Расулларига ва охират кунига куфр келтирса, батаҳқиқ, қаттиқ адашибди.»\nДемак, фаришталарга ва охират кунига иймон келтирмасликнинг ҳам, бошқа асосий унсурларга куфр келтириш каби, оқибати ёмон бўлади. Уламолар: «Бу икки унсурнинг айнан шу жойда зикр қилиниши, булар кофирга таҳдид солувчи, уларни қўрқитувчи нарсалар бўлгани учундир», дейишади. Иймоннинг мазкур асосий унсурларига ёки улардан бирортасига ишонмаслик – куфр келтиришдан кўра қаттиқроқ адашиш йўқдир.\n2. Ислом шариати динни муҳофаза қилиш учун иймон-эътиқоднинг ақлий ва илмий ҳужжатлар асосида бўлишини таъминлади.\nҚуръони Карим осмонлару ердаги ва Аллоҳ яратган бошқа нарсаларга назар солиб иймонли бўлишга чақиради.\nАллоҳ таоло «Аъроф» сурасида шундай деб марҳамат қилади.\n«Осмонлару ернинг мулкларига, Аллоҳ яратган нарсаларга ва, ажаб эмаски, ажаллари яқинлашиб қолган бўлишига назар солмайдиларми? Бундан кейин, яна қайси гапга ишонадилар?!» (185-оят)\nАтрофга зеҳн билан назар солган инсон учун Аллоҳнинг борлиги, ягоналиги ва қудратига далолат қилувчи далилларни топиш оғир эмас. Улар ҳар қадамда исталганча тўлиб ётибди. Осмонлару ердаги каттаю кичик ҳар бир нарса Аллоҳнинг қудратига далолат қилади.\nБутун борлиқни Аллоҳ таолонинг Ўзи яратган. Энг кичик зарралар ҳам, ҳужайралар ҳам шундан гувоҳлик беради. Фақат, бу нарсаларга эътибор назари билан, инсоф назари билан, ўзининг инсон эканлигини тўла тушунган ҳолда қараш керак, холос. Энг муҳими, эртага ўлишини, бу дунёга устун бўла олмаслини инсон фикрлаши керак.\nҚуръони Карим ўз атрофига ибрат назари билан қараб илм асосида иймонга юзланмайдиганларни қаттиқ қоралайди.\nАллоҳ таоло «Юсуф» сурасида марҳамат қилади:\n«Улар осмонлару ердаги қанчадан-қанча оят-белгилар қаршисидан юз ўгирган ҳолларида ўтадилар». (105-оят)\nЯъни уларга эътибор қилмайдилар. Улардан ибратланиб, ваъз-насиҳат олиб, иймонга келмайдилар. Инсон яшаб турган борлиқнинг ҳар бир қаричида Аллоҳнинг борлигига, бирлигига, қудратига, тадбирига, билувчилигига ва бошқа комил сифатларига далолат қилувчи оят-белгилар, далил-ҳужжатлар мавжуд. Лекин одамлар ўша ҳужжатларга, оят-белгиларга эътибор билан қарамайдилар. Шунинг учун ҳам иймонга келмайдилар.\nҚуръони Карим иймон-эътиқод масаласида ақл ва илмга эргашмасдан кўр-кўрона тақлид қилишдан қайтаради.\nАллоҳ таоло «Бақара» сурасида шундай дейди:\n«Уларга: «Аллоҳ нозил қилган нарсага эргашингиз», дейилса, улар: «Йўқ, биз оталаримизни нимада топсак, шунга эргашамиз», дерлар. Оталари ҳеч нарсага ақли етмаган ва ҳидоят топмаган бўлсалар ҳама?!» (170-оят)\nДинсизлар Аллоҳ нозил қилган нарсага эргашишдан бўйин товлаб, ота-боболаридан қолган нарсаларга эргашишни афзал билишади. Бу ақлсизликдан бошқа нарса эмас. Аллоҳнинг амри турганда, ундан бошқа нарсага ҳам эргашиладими? Қолаверса, отабоболари ким ўзи? Эҳтимол, ақлсизликлари оқибатида хато йўлларда юрган одамлардир улар? Балки, ҳидоят топмай, залолатда қолган одамлар бўлгандирлар?\n3. Ислом шариати динни муҳофаза қилиш учун дин арконларига ва ибодатларга амал қилишни жорий қилди.\nДинни муҳофаза қилиш эътиқодга оид масалаларга ишониб қўйиш билангина юзага чиқмайди. Балки, динда рукн бўлган фарз ибодатларни ва зиёд тарздаги нафл ибодатларни бажариш ила юзага чиқади. Шунинг учун Ислом шариатида намоз, рўза, закот ва ҳаж каби ибодатлар диннинг рукни – устуни қилинган ва уларни бажариш фарз – мажбурий бўлган. Ушбу ибодатларни бажариш ила инсоннинг дини муҳофаза қилинади. Чунки мазкур ибодатлари бандани диннинг эгаси – Аллоҳ таолога доимий тарзда боғлаб туради ва у билан бўлган алоқани мустаҳкамлаб боради.\nФарз бўлмаган нафл ибодатлар эса бандани Роббига яна ҳам яқинлаштиради.\n«Аллоҳ таоло айтади: «Ким менинг валийимга душманлик қилса, батаҳқиқ, Мен унга уруш эълон қилурман. Бандам Менга Мен унга фарз қилган нарсаларим ила яқинлашгани каби Менга маҳбуб нарса ила яқинлаша олмас. Бандам менга нафллари ила яқинлашишда бардавом бўлса, Мен унга муҳаббат қилурман. Қачон Мен унга муҳаббат қилсам, унинг эшитадиган қулоғи, кўрадиган кўзи, ушлайдиган қўли ва юрадиган оёғи бўлурман. Агар Мендан сўраса, албатта, унга берурман. Агар у Мендан паноҳ тиласа, Мен уни Ўз паноҳимга олурман. Ҳеч бир нарсада мўминнинг жони ҳақида иккиланганимдек иккиланган эмасман. У ўлимни ёқтирмайди. Мен эса, унга ёмонлик қилишни истамайман».\nДемак, Аллоҳ таолога яқин бўлиш учун банда, аввало, ўзига фарз қилинган нарсаларни ўрнига қўйиб адо этадиган бўлиши керак. Фарз амалларни бекаму кўст адо қилган банда Аллоҳ таолога яқин бўлар экан. Фарз амалларни қилмай туриб, Аллоҳ таолога яқин бўлиш ҳақида ўйлаб ўтириш ҳам мумкин эмас экан. Фарз амалларни тўлиқ адо этиб, Аллоҳ таолога яқинлик ҳосил қилган бандалар У Зотга янада яқинроқ бўлиш имконига эга эканлар. Бунинг учун улар нафл ибодатлар билан машғул бўлмоқлари лозим экан.\n4. Ислом шариати динни муҳофаза қилиш учун диндорликка чақириб, динсизликдан қайтаришни йўлга қўйди.\nАллоҳ таоло «Юнус» сурасида бундай деб марҳамат қилади:\n«Юзингни динга тўғри тут. Мушриклардан бўлма.\nАллоҳдан ўзга – сенга манфаат ҳам, зарар ҳам бермайдиган – нарсага илтижо қилма. Бас, агар шундай қилсанг, унда, сен золимлардан бўласан». (105, 106-оятлар)\nАллоҳ таоло «Исро» сурасида шундай дейди:\n«Роббингнинг йўлига ҳикмат ва гўзал мавъиза ила даъват қил. Ва улар ила энг гўзал услубда мужодала эт. Албатта, Роббинг Ўз йўлидан адашганларни ўта билгувчи ва ҳидоят топгувчиларни ҳам ўта билгувчидир». (125-оят)\nҲақиқий иймон ўз эгасини яхши амалга – Аллоҳнинг айтганида юришга бошлайди. Шунинг учун ҳам Қуръони Каримда жаннат неъматларига эриштирувчи иймон ҳақида сўз кетганда, унинг ортидан солиҳ амал ҳам зикр этилади.\nҲақиқий иймон ўз соҳибининг қалбидан яхшилик булоқларини отилтириб чиқаради. Аллоҳ таолога бўлган иймони ва солиҳ амали эвазига инсон гуноҳлари кечирилишига ва жаннатга кириш ҳуқуқига эга бўлади. Бундай бахтли кишилар жаннатга ҳам шунчаки кирмайдилар, балки уларга жаннатда турли-туман ноз-неъматлар ва ҳузур-ҳаловатлар ато этилади.\nИймонсизлик тўғри йўлдан адашишдир. Тўғри йўлдан адашганлар ҳеч қачон мақсадга ета билмайдилар. Аввало, бу дунёда мақсадга эриша олмайдилар. Чунки уларнинг иймони йўқ, энг тўғри йўлга ҳидоят қилувчи Қуръони йўқ. Шунингдек, охиратда ҳам мақсадга эриша олмайдилар. Бу ҳам иймонлари йўқлиги, энг тўғри йўлга ҳидоят қилувчи Қуръонлари йўқлигидандир. Натижада, улар ўзларини турли йўлларга урадилар. Ҳавойи нафслари айтган кўйларга тушадилар. Ўзларига н има фойда ва нима зарарлигини билмай, турли ёмон ҳолатларга гирифтор бўладилар. Шунинг учун ҳам Ислом инсон динини муҳофаза қилиш мақсадида уни динга чақиради ва динсизлик, иймонсизликдан қайтаради.\n5. Ислом шариати динни муҳофаза қилиш учун эътиқод ва диндорлик эркинлиги берилиши ва уларни ҳимоя қилинишини таъминлади.\nИсломда эътиқод эркинлигини белгиловчи асосий Қоида «Бақара» сурасидаги қуйидаги оятда баён қилинган:\n«Динда мажбурлаш йўқдир. Батаҳқиқ, рушду-ҳидоят адашувдан аён бўлди». (256-оят)\nБу қоидада инсоннинг ақли борлиги, Аллоҳ унга ҳидоят ва залолат йўлини аён қилиб қўйгани, биров мажбур қилмасдан ҳар ким ўзи хоҳлаган йўлни танлаб олиши баён қилинган. Ҳа, динга кириш маъносидаги Исломий қоида шундан иборат. Хоҳлаган одам Исломга кириб мусулмон бўлсин.\nДин танлашда мажбурлаш йўқ. Ҳар ким ўзи хоҳлаган динга кирсин.\nҲа, Исломда мўмин ёки кофир бўлиш ҳар кимнинг ўз хоҳишига боғлиқ қилинган.\nАллоҳ таоло Қуръони Каримнинг «Каҳф» сурасида шундай деб марҳамат қилади:\n«Сен: «Бу ҳақ Роббингиз томонидандир. Бас, ким хоҳласа, иймон келтирсин, ким хоҳласа, куфр келтирсин», – дегин». (29-оят)\n6. Ислом шариати дин муҳофазаси учун ватанни ҳам тарк қилишни жорий қилди.\nАллоҳ таоло «Нисо» сурасида марҳамат қилади:\n«Ким Аллоҳнинг йўлида ҳижрат қилса, ер юзида кўпгина паноҳгоҳлар ва кенгчилик топадир. Ким уйидан Аллоҳ ва Расулга ҳижрат қилиб чиқсаю, сўнгра унга ўлим етса, албатта, унинг ажри Аллоҳ зиммасидадир. Ва Аллоҳ мағфират қилувчи ва раҳмли Зотдир». (100-оят)\n7. Ислом шариати динни муҳофаза қилиш учун уруш қилишни жорий қилди.\nАллоҳ таоло «Ҳаж» сурасида шундай деб марҳамат қилади:\n«Ўзларига қарши уруш очилганларга, уларга зулм қилингани учун, (урушга) изн берилди. Албатта, Аллоҳ уларга нусрат беришга қодирдир». (39-оят)\nУшбу ояти карима ҳижратдан кейин нозил бўлгандир. У мусулмонларга кофирларга қарши уруш қилишга изн берувчи биринчи оятдир. Бунгача, ҳатто ҳимоя учун ҳам, кофирларга қарши жанг қилишга рухсат йўқ эди. Мушриклар Пайғамбаримиз соллаллоҳу алайҳи васалламга ва у кишининг саҳобаи киромларига истаганларича азоб, озор беришар, зулм қилишар эди. Саҳобаи киромлардан баъзилари калтакланган, ярадор бўлган ҳолларида келиб, бошларидан ўтган ноҳақлик ва зулмдан шикоят қилсалар, Пайғамбар соллаллоҳу алайҳи васаллам: «Сабр қилинглар, менга уруш қилиш учун изн берилгани йўқ», – дер эдилар.\nВа ниҳоят, ушбу ояти карима нозил бўлди. Бу оятда мусулмонларга уруш қилишга рухсат мазлум бўлганлари, азоб-уқубатга қолганлари учун берилгани очиқ-ойдин айтилмоқда.\nШайх Муҳаммад Содиқ Муҳаммад Юсуф (Мукаммал саодат дастури)\nҲаромни шифо мақсадида истеъмол қилиш жоизми?\n05:00 / 09.03.2017 6337\n05:00 / 09.03.2017 2125\n76401 05:00 / 09.03.2017\n.Исм осмондан нозил бўлади,, деган нақл бор. Қуръони Каримда .У Аллоҳ Одамга барча исмларни ўргатди,, дейилади. Ушбу маънолардан келиб чиқиб айтганда, шахслар, давоми...\n2285 05:00 / 09.03.2017\nИслом динимиз мўминларни Қуръони каримнинг жуда кўп оятларида Аллоҳга иймон келтиришга ва солиҳ амаллар қилишга чақиради. Шу билан гуноҳ ишлар қилмаслик, давоми...\n5996 05:00 / 13.03.2017\nБу дунёда бахтга қандай эришиш мумкин Унда омад доимий эмас, роҳат ҳам ўткинчи ва нохуш кечинмалар қолдиради. Асосийси, уларга интилганинг сари ва ниҳоят давоми...\n5029 07:10 / 10.10.2019


The China International Online Trading Expo (CIOT EXPO) 2014...\nThe China International Online Trading Expo (CIOT EXPO) 2014 версиясига кўра Осиёнинг энг яхши брокери\nИнстаФорекс компанияси 2014 йилнинг 9 ва 10 май кунлари Шанхай шаҳрида ўтказилган The China International Online Trading Expo (CIOT Expo) ҳар йили ўтказиладиган молия кўргазмасининг версиясига бўйича Осиё минтақасида энг яхши брокер бўлганини хабар қилишдан мамнун. Шундай қилиб, компания форекс-хизматларининг Осиё майдончасида ўзининг етакчи компания эканлигини яна бир бор тасдиқлади., ахир ИнстаФорекс компанияси Осиёнинг энг яхши брокери мукофоти билан ўнинчи марта тақдирланмоқда.\nCIOT вакиллари шуни таъкидлаб ўтишдики, ҳар йили ИнстаФорекс брокер тақдим этаётган таклифлари ва хизматларининг нуқсонсиз сифати ва ишончи эканини тасдиқламоқда, унинг инновацион сервислари эса аввалгидек Осиё бозори трейдерлари орасида энг талабчан бўлиб қолмоқда.\nШу билан бирга, Форекс иштирокчиларини брокернинг қизиқарли акциялари ҳам ўзига жалб қилади. ИнстаФорекс ўз мижозларига тўлдиришга энг юқори бонусларни, депозитсиз бонусларни, ҳар ҳафтада ўтказиладиган танловларни ва нуфузли атомобилларни ютуққа қўйишини таклиф этади. Шуни таъкидлаб ўтиш ўтамизки, ИнстаФорекс брокерининг ҳар йиллик соврин жамғармаси 500 000 USD дан ортиқдир. The China International Online Trading Expoдан нуфузли совринларни олиш компаниянинг жаҳон валюта бозорида профессионализми ва барқарорлигидан далолат беради. Халқаро брокернинг вакиллари келажакда компаниянинг таклифлари ва шартлари фақат Осиё мамлакатлари трейдерларигагина эмас, балки бошқа минтақалардаги мижозларга ҳам фойдали бўлишига ишонадилар.


Бош саҳифа > ЯНГИЛИКЛАР > Ўзбекистон Миллий кутубхонасида “Қадаминга ҳасанот Наврўз” деб номланган китоб-расмли кўргазма очилди\nЎзбекистон Миллий кутубхонасида “Қадаминга ҳасанот Наврўз” деб номланган китоб-расмли кўргазма очилди\n2017 йил 16 март куни Ўзбекистон Миллий кутубхонасида умумхалқ байрами - Наврўзга бағишланган ва мазкур айём билан боғлиқ миллий удумлар ва урф-одатлар билан таништирувчи “Китобларда Наврўз” деб номланган китоб-расмли кўргазма очилди. Кўргазмада Наврўз миллий байрамининг ўзига хослиги ҳақида ҳикоя қилувчи китоблар, журналлар, рисолалар ҳамда фотосуратлар тақдим этилган.\nНаврўз байрами жуда қадимий байрам саналади. Тарихчиларнинг фикрича, бу байрамнинг тарихи қарийб 3 минг йилдан зиёд. Наврўз асосан баҳорий тенгкунликда нишонланади. Наврўз - табиат уйғониши рамзи, янгиланиш, яшариш фасли, бу кунда қайта тикланиб, янгича тус олган халқимизнинг қадимий урф-одатлари, миллий анъаналаримиз, турфа маросимлар ўтказилади. Шу тариқа миллий меросларимиз авлодлар қалбига сингиб боради. Наврўз байрами элимизда ободлик, тинчлик-тотувлик, миллатларо аҳиллик, бағрикенглик рамзи, қалбларимизда эзгулик уйғотувчи ҳақиқий шарқона байрам сифатида нишонланади. Мустақиллик йилларида Наврўз айёми умумхалқ байрами сифатида тан олинди. 2009 йилда Наврўз байрами ЮНЕСКО томонидан инсониятнинг номоддий маданий мероси рўйхатига киритилди. 2010 йилда эса БМТ Бош Ассамблеяси 21 март кунини Халқаро Навруз куни деб эълон қилди ва барча мамлакатларни мазкур қадимий байрамни дунёда кенг тарағиб этишга чақирди.\n“Китобларда Наврўз” деб номланган китоб-расмли кўргазмада Наврўз миллий байрамининг қадим тарихи, миллий қадриятларимиз билан боғлиқ жиҳатлари, маданий-маърифий ҳаётимизда тутган ўрни, униг ўзига хослиги ҳақида ҳикоя қилувчи китоблар, журналлар ва рисолалар тақдим этилган. Кўргазмадан жой олган расмларда табиатнинг уйғониши, баҳорнинг фаслининг келиши, байрам тантаналари, халқ сайллари, байрам тоамлари тайёрланиш жараёни, халқ мусобақалари ва бшқ. муҳрланган.\n“Наврўзнома”, “Наврўз”, “Наврўз дастурхони” китоблари кўргазмага ташриф буюрувчиларга байрам тарихи ва асл Наврўз таомлари ҳақида ҳикоя қилса, “Ўзбек удумлари”, “Ўзбекистон байрамлари”, “Наврўз тарихидан лавҳалар”, “Наврўз нақли”, “Баҳор байрамлари. Наврўз ҳикматлари. Наврўз дастурхони”, “Наврўз ҳафтаномаси”, “Наврўз ва табиат сирлари” ва “Байраларимиз” китоблари миллий қадриятларимиз ва ўзбек халқининг ижтимоий тараққиёти, халқ байрамларининг маънавий аҳамияти ва Наврўз хикматлари билан таништиради. Шунингдек кўргазмада Наврўз ҳақида шеърий тўпламлар, байрам сценарийлари ва репортажлар ўрин олган.\nНаврўз айёми муносабати билан тақдим этилган “Китобларда Наврўз” деб номланган китоб-расмли кўргазмага ташриф буюрган фойдаланувчилар байрам тўғрисида атрофлича маълумотга эга бўлдилар ва Наврўз байрами тўғрисида Ўзбекистон Миллий кутубхонасида мавжуд расмларга, тарихий ва энциклопедик маълумотларга бой ўзбек, рус ва инглиз тилларидаги китоблар билан танишдилар.


Интернет пулларидан фойда оламан деб 152 млн. сумга чув тушди\nТошкент шаҳри. 2019 йилнинг июнь ойларида 46 ёшли Махмуджон Д., Яшнобод туманида жойлашган “Дўстлик” метро бекати олдида 35 ёшли Шерзод А.,га криптовалюта акциясини сотиб олишида ёрдам беришини, акциядан катта фойда кўришини айтиб, фирибгарлик йўли билан 152 млн. сўм миқдоридаги пулларни қўлга киритиб, берган ваъдасини бажармасдан ушбу пулларни шахсий эҳтиёжлари учун сарфлаб юборган.\nМазкур ҳолат юзасидан Яшнобод тумани буйича ИИО ФМБ ҳузуридаги Тергов бўлинмаси томонидан Махмуджон Д.,га нисбатан Ўзбекистон Республикаси Жиноят кодексининг 168-моддаси 4-қисми “а” банди (фирибгарлик) билан жиноят иши қўзғатилиб, тергов ҳаракатларига киришилган.